
ABSTRACT

Constituţiile statelor membre UE, fiecare în felul său, creează o balanţă a relaţiilor stat - biserică, religie - drept.

Analiza prevederilor constituţionale permite relevarea câtorva aspecte care, cu diferenţe mai mult sau mai puţin pronunţate, caracterizează regimul constituţional al libertăţii credinţelor religioase:

- majoritatea constituţiilor reglementează libertatea religioasă ca o dimensiune a libertăţii conştiinţei;
- multe constituţii, noi sau recent revizuite, conţin formule care sunt împrumutate din Declaraţia Universală a Drepturilor Omului şi din tratatele internaţionale referitoare la drepturile omului
;
- această libertate este garantată de stat, ceea ce impune anumite obligaţii ale statului în raporturile sale faţă de culte;
- Biserica este separată de stat, se bucură de autonomie şi independenţă în organizarea şi funcţionarea sa;
- se proclamă principiul deplinei egalităţi în drepturi, corelat cu cel al interzicerii oricărei discriminări pe niciunul din criteriile enumerate de o manieră enunţiativă sau limitativă, după caz, între care se regăseşte şi criteriul religios.

În concluzie, libertatea credinţelor religioase reprezintă o libertate fundamentală, prevăzută ca atare în toate constituţiile statelor membre UE, ceea ce îi legitimează statutul de valoare fundamentală a statului de drept.

Lucrarea prezintă prevederi constituţionale, dar şi legale privind libertatea credinţelor religioase  în state membre UE.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. RELAŢIA RELIGIE - STAT ÎN STATE MEMBRE UE
Deşi modelele relaţiei religie - stat la nivelul statelor membre U.E. acoperă o gamă largă de variante, de la separare totală, aşa cum e cazul Franţei şi Olandei, până la biserici naţionale de stat în Anglia, Danemarca, Finlanda şi Grecia, acestea împărtăşesc un nucleu specific de valori.
Jurisprudenţa Curţii Europene de la Strasbourg devine astfel un instrument major de sprijin, în special în problema libertăţii religioase, aşa cum este aceasta stipulată în Convenţia Europeană a Drepturilor Omului.
Faptic, ţările ortodoxe s-au găsit mai frecvent în situaţia de a fi în dezacord cu Convenţia Europeană a Drepturilor Omului, comparativ cu ţări catolice sau protestante. 
Puternica relaţie dintre autorităţile seculare şi biserică este un element comun al ţărilor cu tradiţie ortodoxă, ceea ce a creat deseori atitudini negative asupra statutului unor grupuri religioase minoritare, mergând până acolo încât acestea din urmă au fost definite ca străine culturii naţionale a respectivului stat, implicit, într-o anumită măsură, discriminate. 
Acest fapt, pe lângă implicaţiile privind drepturile şi libertăţile fundamentale, introduce în discuţie gradul de sprijin pe care statul îl acordă acestor grupuri, în special în ţările unde grupările religioase sunt finanţate de către stat. 
În statele unde există o religie de stat sau biserică naţională, aşa cum este cazul Bisericii Ortodoxe a Greciei sau  cea a Finlandei, Bisericii Anglicane în Marea Britanie sau Bisericii Luterane a Danemarcei  şi Finlandei, statul acordă sprijin financiar. 
În multe state europene există grupuri religioase care se bucură de sprijin financiar din partea statului, fără a avea statut oficial sau de biserică naţională, aşa este cazul României, Austriei, Belgiei sau Luxemburgului. 
În aceste cazuri, criteriului istoric i se adaugă cel statistic, atunci când statul acordă sprijin financiar, grupurile cu un număr ridicat de membri sunt mai eligibile pentru obţinerea acestuia. 
La nivel social, criteriul istoric este şi un bun instrument de îmbunătăţire a cadrului juridic privind grupurile religioase minoritare. 
Deci, la nivelul statelor membre UE există, în principiu, trei modele majore de legislaţie privind religia, bisericile şi grupurile religioase. 
Un prim model este acela caracterizat de existenţa unei biserici naţionale sau a unei religii majoritare. Este modelul funcţional în state precum Marea Britanie, Danemarca, Grecia, Malta, Finlanda.
Al doilea model este fundamentat pe separarea strictă dintre biserică şi stat, unele legături reciproce sau de sprijin existând totuşi. Este modelul adoptat în Franţa şi Olanda. Într-o oarecare măsură, acest model are similitudini cu cel irlandez, cu precizarea că legislaţia este influenţată de o puternică gândire socială, catolică.
Cel de-al treilea model are la bază independenţa reciprocă a bisericii şi statului. În acelaşi timp, pot însă îndeplini o serie de sarcini comune. În unele dintre statele care se pliază acestui model (Luxemburg, Belgia, Polonia, Spania, Italia, Austria, Portugalia, România, Ungaria, statele baltice), acordurile dintre stat şi comunităţile religioase au un rol important, astfel se poate vorbi de o relaţie biserică-stat caracterizată de convenienţă. 
În alte state, colaborarea biserică - stat este statuată prin Constituţie sau alte pârghii legislative. Caracteristică acestui model nu este forma legală a relaţiei biserică - stat, ci ideea de cooperare
. 
II. REGLEMENTĂRI PRIVIND LIBERTATEA CREDINŢELOR RELIGIOASE ÎN STATE MEMBRE UE

AUSTRIA
▪ Demografie religioasă. Statistici naţionale.
Austria are o suprafaţă de 83.855 km2 şi o populaţie de 8.430.558 locuitori (conform rezultatelor preliminare ale recensământului, publicate la 31.10.2011).
Apartenenţa la marile culte religioase (aşa cum a fost estimată în 2009) este următoarea: Biserica Romano-Catolică - 60%;  Islam – 4,2%; Protestanţi (inclusiv Luterani şi Bisericile Reformate Elveţiene) – 3,9%; Bisericile Ortodoxe (Rusă, Greacă, Sârbă, Română şi Bulgară) – 2,2%; alte Biserici creştine – 0,9%; Martorii lui Iehova – 0,3%; alte culte religioase noncreştine – 0,2%; Comunitatea evreiască – 0,1%; atei – 12%; fără afiliere – 2%.
▪ Cadru legal
Constituţia federală a Austriei nu conţine un articol expres prin care să se garanteze libertatea religioasă.

Cu toate acestea, dispoziţii privind libertatea religioasă sunt cuprinse în mai multe articole:
- art. 7 consacră egalitatea tuturor cetăţenilor în faţa legii şi interzice acordarea de privilegii pe diferite criterii, printre care şi cel privind religia; („Art. 7.1. Toţi cetăţenii sunt egali în faţa legii. Sunt excluse privilegiile bazate pe naştere, sex....sau religie.”); 
- art. 10 repartizează federaţiei puterea legislativă şi executivă în mai multe domenii printre care la punctul 13 regăsim cultele  ("Art.10. Federaţia are putere legislativă şi executivă în următoarele domenii: (...) 13. Cultele.")
- art.14 conţine dispoziţii referitoare la educaţie şi libertatea religioasă („Art.14.6. Accesul în şcolile publice este permis tuturor, fără deosebire de naştere...şi confesiune religioasă.”).
Recunoaşterea cultelor religioase, precum şi relaţia acestora cu statul sunt reglementate de Legea privind recunoaşterea bisericilor (1874) şi Legea referitoare la  Statutul Comunităţilor Religioase Confesionale (1998).
Legea privind recunoaşterea bisericilor prevede condiţiile în care un cult religios are posibilitatea de a se înregistra în mod oficial pentru a fi recunoscut.

Potrivit art. 1, un cult/organizaţie religioasă poate fi recunoscut de stat în următoarele condiţii: 

- învăţăturile şi statutul proprii nu conţin nicio prevedere care ar putea veni în contradicţie cu vreunul dintre preceptele morale;  
- comunitatea respectivului cult/organizaţie se obligă să participe cu contribuţii băneşti la programele organizate de cultul/organizaţia religioasă respectivă.

Cultele şi asociaţiile religioase oficial recunoscute sunt: Biserica Romano-Catolică, Bisericile Protestante (Luterană şi Presbiteriană), Comunitatea musulmană, Comunitatea mozaică, Biserica Veche Catolică, Biserica Ortodoxă (Rusă, Greacă, Sârbă, Română şi Bulgară), mormonii
, Biserica Nouă Apostolică, Biserica Ortodoxă Siriacă, Biserica Ortodoxă Coptă, Biserica Apostolică Armeană, Biserica Metodistă, Comunitatea budistă şi Martorii lui Iehova.
Legea referitoare la Statutul Comunităţilor Religioase Confesionale reglementează condiţiile în care un cult religios poate obţine statut legal. 
De asemenea, legea a introdus o perioadă de aşteptare de 10 ani pentru comunităţile religioase înregistrate ca o condiţie în vederea recunoaşterii ca societate religioasă. 
Potrivit art. 11, condiţiile de recunoaştere sunt:
-comunitatea religioasă să aibă o existenţă de cel puţin 20 de ani, din care minimum 10 ani ca şi comunitate religioasă înregistrată;
-numărul membrilor să fie de cel puţin 2 la 1.000 de locuitori;
-veniturile şi câştigurile obţinute să fie folosite în scopuri religioase, inclusiv pentru activităţi caritabile;
-comunitatea religioasă să aibă o atitudine pozitivă faţă de societate şi stat;
-neimplicarea cultului/asociaţiei religioase în problemele altor entităţi religioase recunoscute.
În baza acestei legi, au fost recunoscute numai 5 din cele 14 comunităţi religioase recunoscute  potrivit Legii din 1874: Biserica Romano-Catolică, Biserica Protestantă (Luterană şi Presbiteriană), Comunitatea musulmană, Biserica Ortodoxă (Rusă, Greacă, Sârbă, Română şi Bulgară) şi Martorii lui Iehova. 
Cu toate acestea, potrivit art.3 al Legii din 1998 o comunitate religioasă nerecunoscută ca asociaţie poate obţine statutul de „comunitate confesională”, (fără a beneficia de privilegiile fiscale sau de educaţie confesională acordate comunităţilor recunoscute), cu îndeplinirea următoarelor condiţii: să aibe cel puţin 300 de membri rezidenţi pe teritoriul Austriei; includerea în statutul de funcţionare a unor dispoziţii obligatorii (scopul, drepturile şi obligaţiile membrilor, obţinerea  calităţii de membru, venituri şi surse financiare, aspecte doctrinare).
Organizaţiile religioase recunoscute pot fi clasificate după cum urmează:
a) societăţi religioase oficial recunoscute:  Biserica Romano-Catolică, Biserica Protestantă-Luterană şi Presbiteriană, Comunitatea musulmană, Biserica Ortodoxă-Rusă, Greacă, Sârbă, Română şi Bulgară şi Martorii lui Iehova, care beneficiază de toate drepturile prevăzute de lege;
b) comunităţi confesionale religioase: Credinţa Baha’i
, Biserica Baptistă, Alianţa Evanghelică, Mişcarea pentru Înnoire Religioasă, Comunitatea Penticostală a Creştinilor Liberi, Comunitatea Penticostală a lui Dumnezeu, Comunitatea Creştină ELAIA, Adventiştii de Ziua a Şaptea, Comunitatea hindusă şi Comunitatea menonită; acestora nu le sunt acordate drepturi fiscale şi de educaţie confesională; 
c) asociaţii: Biserica Scientologică şi Biserica Unificării; beneficiază de anumite drepturi acordate „comunităţilor confesionale”.

BELGIA
▪ Demografie religioasă. Statistici naţionale.
Regatul Belgiei are o suprafaţă de 30.528 km. La data de 1 ianuarie 2010, populaţia statului se ridica la numărul de 10.893.905 locuitori, iar confom unei estimări oferite de PopulationData.net, la nivelul anului 2012 există 11.076.847 locuitori.
Un raport din 2011 al King Baudouin Foundation (KBF
) din Belgia redă numărul de aderenţi ale diferitelor culte şi religii după cum urmează: 50% romano-catolici;  32% fără afiliere religioasă; 9,2% atei; 5% musulmani; 2,5% alte culte creştine; 0,4% cultul mozaic; 0,3% budişti.

▪ Cadru legal
În Constituţia Belgiei, libertatea religioasă este prevăzută de articolele 19, 20 şi 21, după cum urmează:
"Art.19 Este garantată libertatea de cult, practicarea publică a cultului şi libertatea susţinerii propriilor opinii, dar insultele comise prin utilizarea acestei libertăţi pot fi pedepsite".
"Art.20 Nimeni nu poate fi obligat să contribuie în vreun fel la acţiunile sau ceremoniile unei religii sau să respecte zilele ei de odihnă".

"Art.21 Statul nu are dreptul să intervină fie în numirea sau în instalarea slujitorilor vreunei religii sau să interzică acestor slujitori să corespondeze cu superiorii lor".
Legea din 15 februarie 1993 privind înfiinţarea Centrului pentru Egalitatea de Şanse şi Lupta împotriva Rasismului

Prin această lege, Camera Reprezentanţilor Belgiei  a înfiinţat Centrul pentru Egalitatea de Şanse şi Lupta împotriva Rasismului. Atribuţiile principale ale Centrului sunt descrise la art. 2, alin. 1 după cum urmează: să promoveze egalitatea de şanse şi să se opună oricărei forme de discriminare, excludere, restricţionare sau preferinţă bazată pe: rasă, culoarea pielii, strămoşi sau naţionalitate, orientare sexuală, statut marital, naştere, avere, vârstă, credinţă sau filozofie de viaţă, dizabilitate sau trăsături fizice.
Legea din 2 iunie 1998 privind crearea Centrului pentru informare şi consiliere privind organizaţiile sectare nocive şi a unei celule administrative pentru coordonarea luptei împotriva organizaţiilor sectare nocive, cu modificările şi completările ulterioare
Deşi statul susţine libertatea religiasă, cu toate acestea există o serie de grupuri religioase catalogate, drept „secte” sau „culte”. Pentru a verifica şi a ţine sub o anumită monitorizare acest tip de grupuri rligioase, Parlamentul a adoptat Legea din 2 iunie 1998.
Centrul pentru informare şi consiliere privind organizaţiile sectare nocive creat prin această reglementare are ca principale atribuţii:
· să investigheze organizaţiile „sectare” periculoase şi conexiunile pe care le au la nivel internaţional;
· să elaboreze o bibliotecă de referinţă deschisă publicului larg;
· să furnizeze informaţii publicului şi să ofere consiliere oricui, la cerere, asupra drepturilor şi obligaţiilor pe care le are şi asupra modalităţilor prin care îşi poate revendica drepturile;
· să înainteze rapoarte şi recomandări către autorităţi cu privire la organizaţiile „sectare” periculoase şi, în special, cu privire la politica de control a unor asemenea organizaţii;
· să ofere sprijin şi îndrumare instituţiilor, organizaţiilor şi furnizorilor de servicii de asistenţă juridică.

BULGARIA

▪ Demografie religioasă. Statistici naţionale.
Bulgaria are o suprafaţă de 110.993,6 km2 şi, conform National Statistical Institute, la data de 31 decembrie 2011, populaţia statului se ridica la 7.327.224 locuitori.
Conform datelor finale ale recensământului efectuat în anul 2011, situaţia religioasă a populaţiei se prezintă după cum urmează: 59,4% - creştini ortodocşi, 21,8% - nu au dorit să răspundă, 9,3% - atei, 7,8% - musulmani, 0,9% - protestanţi, 0,7% - romano-catolici, 0,1% - alte religii.
▪ Cadru legal
Constituţia Bulgariei (adoptată la 12 iulie 1991) consacră o republică de tip parlamentar, în care drepturile omului, demnitatea şi securitatea sa reprezintă un principiu suprem, după cum se afirmă în preambul.
Dispoziţii exprese sau tangente privind regimul libertăţii religioase sunt prevăzute în Capitolul I care reglementează "principiile fundamentale":
a) articolul 6 care proclamă egalitatea tuturor cetăţenilor în faţa legii şi interzice limitări ale drepturilor sau atribuiri de privilegii, din considerente de rasă, naţionalitate, apartenenţă etnică, sex, origine, religie, educaţie, convingeri, apartenenţă politică, condiţie personală şi socială sau avere.
b) prin articolul 11 alin. (4) se interzice ca partidele politice să se poată forma pe criterii etnice, rasiale sau religioase sau să-şi propună ca scop acapararea prin forţă a puterii în stat;
c) articolul 13 are următorul conţinut:
„1. Cultele sunt libere.

2. Instituţiile religioase sunt separate de stat.

3. Religia tradiţională în Republica Bulgaria este cultul ortodox.

4. Comunităţile şi instituţiile religioase, cât şi convingerile religioase, nu pot fi utilizate în scopuri politice.”
Textul constituţional aşează Bulgaria în rândul ţărilor în care o anumită religie are caracter de religie tradiţională, calificare din care rezultă anumite privilegii, care nu sunt însă prevăzute în Constituţie, ci în legi speciale;
Drepturile şi obligaţiile fundamentale ale cetăţenilor fac obiect de reglementare în Capitolul II al Constituţiei. Aici regăsim următoarele articole care sunt consacrate reglementării acestei libertăţi fundamentale şi anume:
- articolul 37 care reprezintă un sediu special al libertăţii religioase şi are următorul conţinut:
„1. Libertatea conştiinţei, libertatea gândirii şi alegerea cultului sau a convingerilor religioase sau atee sunt inviolabile. Statul contribuie la menţinerea toleranţei şi a respectului reciproc între credincioşii diferitelor confesiuni, cât şi între credincioşi şi atei.

Libertatea conştiinţei şi a cultului nu poate fi îndreptată împotriva securităţii naţionale, a ordinii publice, a sănătăţii publice şi a moralei sau împotriva drepturilor cetăţenilor”.

- textul trebuie coroborat şi cu articolul 38 care prevede că nimeni nu poate fi persecutat sau nu i se pot restrânge drepturile din cauza convingerilor sale, nici nu poate fi constrâns să dea informaţii privind propriile sale convingeri sau cele ale altora.
Deşi textul nu face referire expresă la convingerile religioase, referirea de principiu la „convingeri”, îngăduie concluzia că şi ele sunt în mod neîndoielnic avute în vedere.
- referirea expresă la „convingerile religioase” se regăseşte în articolul 58 alin. (2), potrivit căruia convingerile religioase şi de altă natură nu pot constitui un motiv de a refuza îndeplinirea obligaţiilor stabilite prin Constituţie şi legi.

Legea cultelor din 2002
Legea cultelor, votată în anul 2002 şi intrată în vigoare la 1 ianuarie 2003, a înlocuit Legea cultelor din anul 1949, care permitea autorităţilor guvernamentale să intervină în problemele diferitelor culte. 
Deşi se consideră a fi o lege echitabilă faţă de toate cultele existente pe teritoriul bulgar, totuşi, o serie de comunităţi confesionale o critică ca fiind părtinitoare faţă de Biserica Ortodoxă. 
Chiar în introducerea la lege, statul recunoaşte importanţa şi rolul major al Bisericii Ortodoxe Bulgare în istoria statului: „Adunarea Naţională a Bulgariei, afirmând dreptul oricărei persoane la libertatea de conştiinţă şi de credinţă, precum şi de egalitate în faţa legii, indiferent de religie sau convingeri, subliniind rolul special şi tradiţional al Bisericii Ortodoxe Bulgare în istoria Bulgariei, în formarea şi dezvoltarea spirituală şi culturală, exprimă respectul faţă de creştinism, islam, iudaism şi alte religii, crezând în importanţa susţinerii reciproce, a înţelegerii, a toleranţei şi a respectului în materie de libertate de conştiinţă şi credinţă”. 
În afară de acestea, cele mai dure critici au fost cele cu privire la prevederile art. 11, alin. 1 care stipulează că religia tradiţională în Bulgaria este religia ortodoxă. Aceasta joacă un rol istoric în statalitatea bulgară şi are o semnificaţie reală în viaţa statului.
Conform prezentei legi, orice cult religios este obligat să se înregistreze în mod oficial pentru a fi recunoscut, procedura fiind cea prezentată la art. 15-20: „Înregistrarea comunităţilor religioase ca persoane juridice este efectuată de Tribunalul Municipal din Sofia, în conformitate cu capitolul 46 din Codul de procedură civilă (art. 15, alin. 1). De asemenea, Tribunalul administrează Registrul Public al Religiilor în care sunt listate  următoarele documente necesare înregistrării unui cult religios:cererea înregistrată la tribunal;numele şi adresa sediului central al cultului; organele de conducere şi de reprezentare;numele persoanelor care reprezintă comunitatea religioasă.
Nu este permis ca un cult cu personalitate juridică să aibă mai mult de un singur nume şi o singură locaţie (art. 15, alin. 2). Tribunalul Municipal din Sofia poate cere opinia experţilor de la Direcţia pentru culte, în ceea ce priveşte înregistrarea unei comunităţi religioase (art. 16). 
CEHIA
▪ Demografie religioasă. Statistici naţionale.
Cehia are o suprafaţă de 78.866 km2 şi, conform Czech statistical Office (CSO), la data de 31 martie 2012, populaţia statului se ridica la numărul de 10.507.566 locuitori.
Conform rezultatelor preliminare ale recensământului efectuat în anul 2011, la data de 21 martie 2011 situaţia religioasă se prezenta după cum urmează: 10,3% - romano-catolici, 9,4% - alte religii, 0,8% - protestanţi, 34,2% - fără religie şi 45,2% - nu au declarat apartenenţa religioasă.

▪ Cadru legal
Constituţia Cehiei ( adoptată la 16 decembrie 1992) prezintă un specific din punct de vedere al structurii sale, în sensul că în articolul 3 se prevede că ordinea constituţională în acest stat include, pe lângă Constituţie şi legile constituţionale şi Carta drepturilor şi a libertăţilor fundamentale. Prin rezoluţia Preşedinţiei Consiliului Naţional Ceh din 16 decembrie 1992, a fost promulgată Carta drepturilor şi libertăţilor fundamentale, ca făcând parte din ordinea constituţională a Cehiei.
Libertatea religioasă constituie obiect de reglementare în articolul 4:
"Drepturile şi libertăţile fundamentale sunt protejate de puterea judecătorească."

Legea 3/2002 din 27 noiembrie 2001 privind  bisericile şi asociaţiile religioase reglementează:
· poziţia bisericilor şi a asociaţiilor religioase;

· administrarea listelor publice care cuprind înregistrările bisericilor şi asociaţiilor religioase;
· competenţa Ministerului Culturii în materia bisericilor şi asociaţiilor religioase.

Art. 2 alin.(1-5) din lege prevede explicit libertatea religioasă pe teritoriul statului, după cum urmează: „Libertatea de gândire, de conştiinţă şi de exprimare religioasă este garantată. Oricine are dreptul de a-şi manifesta în mod deschis religia sau credinţa, singur sau împreună cu alţii, în spaţiul privat sau în public. Oricine are dreptul de a-şi schimba religia sau credinţa sau să nu aibă nicio afiliere religioasă  Dreptul minorilor la manifestare religioasă sau la afiliere religioasă este garantat. Nimeni nu va fi obligat să adere la o biserică sau la o asociaţie religioasă sau să o părăsească, să participe sau să nu participe la ceremoniile religioase. Oricine are dreptul de a se alătura unui ordin monahal şi de a trăi în comunităţi religioase şi asociaţii asemănătoare. Nimeni nu va avea drepturile restricţionate din considerente de ordin religios sau din cauza participării sau susţinerii activităţilor cu caracter religios sau din cauza neafilierii religioase".

Ministerul Culturii administrează Registrul pentru înregistrarea bisericilor şi a societăţilor religioase.

Propunerea de înregistrare a unei biserici sau societăţi religioase (art.10) este înaintată Ministerului Culturii, de cel puţin 3 persoane fizice care au împlinit vârsta de 18 ani, au capacitate deplină de exerciţiu şi sunt cetăţeni ai Republicii Cehe sau străini cu rezidenţă permanentă în Republica Cehă (aceştia constituie Consiliul pregătitor). Membrii Consiliului pregătitor semnează şi datează propunerea de înregistrare care trebuie să conţină:

- caracteristicile generale ale bisericii sau asociaţiei religioase respective, împreună cu învăţăturile şi misiunea pe care o are;
- documentele de înfiinţare ale Bisericii sau asociaţiei religioase respective pe teritoriul Republicii Cehe;
- semnăturile în original a 300 dintre membrii adulţi, care trebuie să fie cetăţeni cehi sau imigranţi cu statut permanent de reşedinţă pe teritoriul Republicii Cehe, afiliaţi cu Biserica sau societatea religioasă respectivă, împreună cu datele lor personale, (în condiţiile legii), trimise pe pagini tip care să poarte antetul cu numele în clar al Bisericii sau asociaţiei religioase care doreşte să se înregistreze şi semnate numai de aderenţii Bisericii sau asociaţiei religioase respective; 
- statutul bisericii sau asociaţiei religioase respective
.

În condiţiile prezentei legi, Republica Cehă recunoaşte următoarele Biserici, culte şi asociaţii religioase:
▪ Biserica Apostolică;
▪ Uniunea Baptistă din Republica Cehă;
▪ Biserica Adventistă de Ziua a Şaptea;
▪ Biserica Frăţiei;
▪ Biserica Husită Cehoslovacă;
▪ Biserica lui Iisus Hristos a Sfinţilor Zilelor celor de pe Urmă (Mormonii);
▪ Biserica Greco-Catolică;
▪ Biserica Romano-Catolică;
▪ Biserica Evanghelică a Frăţiei Cehe;
▪ Biserica Evanghelică a Confesiunii de la Augsburg din Republica Cehă;
▪ Biserica Metodistă Unită;
▪ Federaţia Comunităţilor Mozaice din Republica Cehă;
▪ Unitatea Fraţilor;
▪ Congregaţiile Creştine (Frăţia Deschisă);
▪ Biserica Evanghelică Luterană a Confesiunii de la Augsburg din Republica Cehă;
▪ Societatea Religioasă a Cehilor Unitarieni;
▪ Societatea Religioasă a Martorilor lui Iehova;
▪ Biserica Nouă Apostolică din Republica Cehă;
▪ Biserica Ortodoxă din Ţinuturile Cehiei şi Slovaciei;
▪ Biserica Evanghelică Sileziană a Confesiunii de la Augsburg;
▪ Biserica Veche Catolică din Republica Cehă.
Codul Penal din 2010 prevede în art. 222: „Oricine săvârşeşte intenţionat o infracţiune împotriva altei persoane pe motiv de rasă, apartenenţă la un grup etnic, naţionalitate, opţiune politică, religie sau credinţă, va fi pedepsit cu închisoare de la 2 la 8 ani.
Strategie de Luptă împotriva Extremismului Religios (2010)
Strategia de Luptă împotriva Extremismului Religios a fost aprobată de guvern prin Rezoluţia nr. 320 din 2 mai 2010. Cu referire strictă la situaţia extremismului de tip religios pe anul 2009, raportul a prezentat următoarele date: dintr-un număr total de 332.829 infracţiuni cu caracter ofensator detectate în Republica Cehă, 265 au fost înregistrate ca fiind săvârşite într-un context extremist, iar 23 au avut ca bază clară rasa, naţionalitatea, grupul etnic sau convingerea religioasă.

CIPRU
▪ Demografie religioasă. Statistici naţionale.
Republica Cipriotă are o suprafaţă de 9.251 km² şi, potrivit Statistical Service of the Republic of Cyprus, în urma recensământului efectuat în anul 2011, populaţia statului se ridică la numărul de 840.407 locuitori.
Date oficiale cu privire la reprezentarea religioasă în Cipru sunt cele oferite de recensământul din anul 2001, după cum urmează: 95,8% - creştini ortodocşi, 1,5% - romano-catolici, 1,5% - anglicani, 0,6% - musulmani, 0,6% - maroniţi
, 0,3% - armeni, 0,9% - alte religii, 0,1% - fără religie şi 0,2% - atei.
▪ Cadru legal
Constituţia Republicii Cipru prevede libertatea religioasă la articolul 18, alin.1-8, după cum urmează:
" Orice persoană are dreptul la libertatea de gândire, de conştiinţă şi religioasă.

Toate religiile ale căror doctrine şi ritualuri nu sunt secrete, sunt libere.

Toate religiile sunt egale în faţa legii.

Orice persoană este liberă şi are dreptul de a-şi profesa credinţa sau de a-şi manifesta religia sau crezul prin cinstire, învăţământ, practică sau ritual, fie individual sau în grup, în mediu privat sau în public şi să-şi schimbe religia sau credinţa.

Este interzisă utilizarea forţei fizice sau a constrângerii morale pentru a determina o persoană să-şi schimbe religia.

Libertatea de manifestare a religiei sau credinţei unei persoane va fi supusă numai limitelor prevăzute de lege şi care sunt necesare în interesul securităţii Republicii, ordinii constituţionale, siguranţei publice, sănătăţii publice, moralului public sau pentru apărarea drepturilor şi libertăţilor garantate de Constituţie oricărei persoane.

Până când o persoană va împlini vârsta de 16 ani, decizia cu privire la religia pe care o va avea va fi luată de persoana care are tutela legală asupra ei.
Nicio persoană nu va fi obligată să plătească vreo taxă sau impozit în plus, în afară de cea stabilită de religia pe care o are".

Din punct de vedere religios, două instituţii se bucură de toate drepturile şi anume: Biserica Ortodoxă a Ciprului şi Comunitatea musulmană. Aceste două instituţii au autonomie internă în rezolvarea propriilor probleme, fiind scutite şi de la plata taxelor pe serviciile religioase.

Pe lângă aceste două instituţii religioase, Statul mai recunoaşte încă trei Biserici "minoritare": Biserica Maronită, Biserica Ortodoxă Armeană şi Biserica Romano-Catolică.
Acordul de la Viena din 1975

Cu privire la situaţia ortodocşilor ciprioţi şi a creştinilor maroniţi care locuiesc în zona administrată de autorităţile turce şi a musulmanilor care locuiesc în zona administrată de autorităţile cipriote, în 1975 a fost încheiat un acord care reprezintă şi astăzi baza legală a libertăţii religioase din regiune.

DANEMARCA

▪ Demografie religioasă. Statistici naţionale.
Regatul Danemarcei are o suprafaţă de 43.098 km² şi, conform Statistics Denmark, în luna iulie 2012, populaţia statului se ridica la numărul de 5.587.085 locuitori.
În Danemarca, religia de stat este creştinismul luteran constituit în Biserica Evanghelică Luterană. În luna iulie 2012, din totalul populaţiei, un număr de 4.441.741 locuitori aparţineau acestei Biserici.
Cea mai numeroasă comunitate religioasă minoritară este reprezentată de musulmani, care reprezintă 3,6% din populaţie (aprox. 200.000). 
Cultele religioase care reprezintă mai puţin de 1% din populaţie, sunt reprezentate de: romano-catolici (38.000), Martorii lui Iehova (14.600), creştinii-ortodocşi sârbi (7.000), evreii (6.000), baptiştii (5.200), budiştii (4.400), mormonii (4.200) şi Biserica Penticostală (3.700). 
Există şi numeroase comunităţi cu mai puţin de 3.000 de membri, printre care putem enumera: adventiştii de ziua a şaptea, Biserica Catolică Apostolică, Armata Salvării, metodişti, anglicani, creştin ortodocşi români etc.

▪ Cadru legal
Constituţia Danemarcei
 reglementează libertatea religioasă în mai multe articole, şi anume:
- prin articolul 4, Biserica Evanghelică Luterană este proclamată biserică naţională daneză şi este subvenţionată de stat. Aşadar, Danemarca face parte dintre ţările în care o anumită biserică este proclamată expres ca biserică de stat, cu toate consecinţele care decurg dintr-un asemenea caracter.
       - printr-o lege specială se reglementează statutul bisericii naţionale (articolul 66);
- articolul 67   care poate fi considerat, în ciuda conţinutului său sintetic, sediul special al libertăţii religioase. Textul prevede, pe de o parte "dreptul cetăţenilor de a se reuni în asociaţii pentru a-l adora pe Dumnezeu potrivit propriilor convingeri", iar, pe de altă parte "interzice învăţarea şi practicarea unor idei şi ritualuri care sunt contrare bunelor obiceiuri şi ordinii publice".
- în ceea ce priveşte religia ca reglementare şi ca practică , articolul 68 prevede: "Nimeni nu poate fi obligat să presteze o contribuţie personală pentru un cult care nu este al său."
- printr-o altă lege sunt reglementate statutele comunităţilor religioase diferite de biserica creştină (articolul 69).

- potrivit articolului 70: "Nimeni nu poate fi privat de drepturile civile şi politice şi nici nu se poate sustrage obligaţiilor cetăţeneşti din cauza convingerilor sale religoase".
Ghidul pentru Aprobarea Organizaţiilor Religioase (2008)

În anul 2008 a fost adoptat Ghidul privind Aprobarea Organizaţiilor Religioase care detaliază condiţiile prin care un cult religios se poate înregistra pentru a fi recunoscut . 
Astfel, cultul trebuie să prezinte autorităţilor daneze competente în domeniu următoarele documente:principalele tradiţii ale cultului; descrierea celor mai importante ritualuri; prezentarea regulilor, regulamentelor şi a structurii organizatorice; declaraţie financiară; prezentarea organelor de conducere ale cultului şi a fiecărui membru, cu adresa permanentă de pe teritoriul statului;să nu propage sau să săvârşească acţiuni nepotrivite cu liniştea şi moralitatea publică.
ESTONIA
▪ Demografie religioasă. Statistici naţionale.
Estonia are o suprafaţă de 45.227 km2 şi, conform Statistics Estonia, la recensământul efectuat în anul 2011, populaţia statului se ridica la numărul de 1.294.236 locuitori.
Din punct de vedere al apartenenţei religioase, populaţia Estoniei este împărţită după cum urmează: 13,6% evanghelici luterani, 12,8% ortodocşi, 1,4% romano-catolici, metodişti, penticostali şi adventişti de ziua a şaptea, 32% nu specifică apartenenţa, 34,1% nu sunt afiliaţi niciunui cult religios, iar 6,1% nu se identifică cu o religie.

▪ Cadru legal
Constituţia Republicii Estonia prevede libertatea religioasă la articolul 12, alin.1 şi 2, după cum urmează:
" Toată lumea este egală în faţa legii. Nimeni nu va fi discriminat din cauza naţionalităţii, rasei, culorii, sexului, limbii, originii, religiei, opiniilor politice, averii, statutului social sau din alte motive.

Incitarea la ură naţională, rasială, religioasă sau politică, violenţa sau discriminarea sunt interzise şi sunt pedepsite prin lege". 
Legea din 12 februarie 2002 privind bisericile şi congregaţiile
Scopul acestei legi a fost acela de a asigura procedura de înregistrare a bisericilor, congregaţiilor, asociaţiilor de congregaţii, societăţilor religioase, dar şi reglementarea activităţii acestora, pentru ca toţi să-şi poată exercita libertatea de credinţă, în conformitate cu prevederile constituţionale (Capitolul I, Partea I).

Conform legii, toate bisericile, congregaţiile, asociaţiile de congregaţii şi mănăstiri sunt considerate asociaţii religioase (Capitolul I, Partea a II-a, art. 1).

De asemenea, principalele activităţi ale acestor „asociaţii religioase” includ: propagarea, profesarea şi practicarea credinţei proprii în principal sub formă de servicii religioase, activităţi cu caracter ecumenic privind moralitatea, etica, educaţia, cultura şi alte activităţi care au la bază dialogul intercreştin (Capitolul I, Partea a III-a, art. 1). 
În condiţiile prezentei legi, la Capitolul II, Partea a VIII-a, art. 1-7, drepturile religioase ale unei persoane sunt după cum urmează: alegerea liberă a religiei pe care doreşte să o urmeze dacă nu dăunează ordinii publice, sănătăţii, moralei sau drepturilor şi libertăţilor altor persoane. (art. 1), libertatea de a oferi sau nu detalii cu privire la propria credinţă (art. 2), libertatea de a părăsi o credinţă (art. 3), interdicţia de a schimba cu forţa religia unei persoane (art. 4), dreptul unei persoane care a atins vârsta de 18 ani de a putea fi aleasă în organele de conducere ale „asociaţiei religioase” din care face parte (art. 5), dreptul unei persoane de a putea fi înmormântată conform cu propria credinţă (art. 6) şi, dacă nu are cine să înmormânteze o persoană decedată, atunci „asociaţia religioasă” din care a făcut parte este obligată să facă acest lucru (art. 7).

Registrul asociaţiilor religioase  este parte componentă a Registrului asociaţiilor nonprofit şi fundaţiilor. Pentru a putea fi înscris în Registrul asociaţiilor religioase, un cult religios trebuie să îndeplinească o serie de condiţii, prevăzute de lege: trebuie să aibă cel puţin 12 membri adulţi; comitetul de conducere trebuie să prezinte statutul, care va fi semnat de toţi membrii comitetului de conducere; specimenele de semnături autentificate notarial ale membrilor comitetului de conducere; datele de contact.
Statutul asociaţiei religioase va cuprinde: numele şi sediul central; obiectivele şi baza doctrinară; slujbele religioase obligatorii; structura de conducere; modalitatea de alegere a structurii de conducere; procedura de constituire, utilizare şi înstrăinare a bunurilor; procedura de adoptare şi amendare a statutelor; procedura pentru încetarea funcţionării; condiţiile şi procedura de acceptare a membrilor; drepturile şi obligaţiile membrilor.

FINLANDA
▪ Demografie religioasă. Statistici naţionale.
Finlanda are o suprafaţă de 45.227 km2 şi, conform statisticilor – Statistics Finland, la sfârşitul anului 2011 populaţia statului se ridica la numărul de 5.401.267 locuitori.
Din punct de vedere al apartenenţei la un cult religios, Statistics Finland prezintă următoarea situaţie pentru sfârşitul anului 2011: 77,3% - luterani, 1,1% - creştini ortodocşi, 1,5% - alte religii, 20,1% - nu au răspuns.

Din punct de vedere statistic, membrii Bisericii Ortodoxe nu depăşesc 1% din totalul populaţiei, şi totuşi, alături de Biserica Luterană, Biserica Ortodoxă reprezintă religia oficială a statului. 

Dar, din punct de vedere istoric există argumentul că istoria Finlandei îşi are originile în Karelia, regiune caracterizată de o puternică prezenţă ortodoxă, aflată astăzi pe teritoriul Rusiei. 

Astfel, statutul de care se bucură Biserica Ortodoxă în Finlanda poate fi interpretat ca un semn de apreciere a apariţiei şi dezvoltării timpurii a naţiunii finlandeze
.
▪ Cadru legal
Constituţia Finlandei prevede la Secţiunea VI, Capitolul 2 următoarele:
"Toată lumea este egală în faţa legii.

Nimeni nu trebuie, fără un motiv acceptabil, să fie tratat diferit faţă de alte persoane pe motive de sex, vârstă, origine, limbă, religie, convingeri, opinii, sănătate, dizabilităţi sau alte motive care se referă la persoana lui sau a ei."

De asemenea, potrivit Secţiunii XI:

" Toată lumea are libertatea de religie şi conştiinţă.

Libertatea religioasă şi de conştiinţă cuprinde dreptul de a profesa şi de a practica o religie, libertatea exprimării propriilor convingeri şi dreptul de a fi membru sau de a nu fi membru al unei comunităţi religioase. Nimeni nu este sub obligaţia, împotriva conştiinţei ei/lui, de a participa la practicarea unei religii."
Legea din 2003 privind libertatea religioasă a înlocuit Actul din 1923. 
Potrivit legii, statutul dominant al Bisericii Evanghelice Luterane din Finlanda a scăzut. 
Noua reglementare oferă o protecţie suplimentară pentru libertatea de religie şi stabileşte un cadru legal pentru înfiinţarea şi funcţionarea comunităţilor religioase, altele decât Biserica Luterană şi Biserica Ortodoxă.

De asemenea, legea stabileşte condiţiile potrivit cărora o comunitate religioasă poate să fie înregistrată, şi anume:
· să aibă cel puţin 10 membri care să declare că acceptă statutul şi că îl semnează;
· să întocmească un memorandum în care să menţioneze în clar numele complet al comunităţii şi sediul central;
· la momentul înregistrării să fie de faţă şi reprezentanţii comitetului de conducere al organizaţiei.

La Capitolul IV, Secţiunea XXII, se stipulează faptul că membrii unei comunităţi religioase nu sunt obligaţi să plătească nicio taxă către comunitatea religioasă din care fac parte.

Legea permite chiar, ca o persoană să aparţină mai multor culte în acelaşi timp, chiar dacă majoritatea cultelor nu permit acest lucru membrilor lor.

Prin această lege, statul recunoaşte 54 de culte religioase.

FRANŢA
▪ Demografie religioasă. Statistici naţionale.
Franţa are o suprafaţă de 674.843 km2 şi, conform INSEE (Institut National de la Statistique et des Études Économiques), la data de 1 ianuarie 2012, populaţia se ridica la numărul de 65.350.181 locuitori.
Potivit propriului concept cu privire la separara Bisericii de Stat, autorităţile franceze nu efectuează şi nu păstrează statistici cu privire la afilierea religioasă.

Potrivit unui sondaj realizat în anul 2009 de publicaţia romano-catolică „La Croix”, 64% din populaţie este romano-catolică.
Islamul este a doua religie a ţării ca număr de membri, acesta fiind estimat la 5-6 milioane de membri.
Mai puţin de 5% din populaţie, face parte din comunităţile creştin ortodoxe, protestante, mozaice, evanghelice, mormone, budiste, scientologice, Martorii lui Iehova.
▪ Cadru legal
Constituţia Franţei reglementează libertatea religioasă în articolul 2, care cuprinde trei teze, din care:
- se proclamă Franţa ca o republică indivizibilă, laică;

- se consacră principiul egalităţii tuturor cetăţenilor în faţa legii, fără nicio deosebire în funcţie de unul din criteriile enunţate (origine, rasă), între care se regăseşte şi religia;
- se stipulează faptul că Franţa respectă toate credinţele.

Legea din 9 decembrie 1905 privind separara Statului de Biserică
Legea de separare a Statului de Biserică reprezintă baza de pornire a legislaţiei privitoare la libertatea religioasă şi la interzicerea discriminării pe considerente religioase. Astfel, cu toate că Franţa devenea o republică laică, conform legii, această caracteristică a adus cu sine o serie de consecinţe. Cele mai importante sunt acelea că Franţa: 
· recunoştea şi asigura dreptul la libertatea de conştiinţă şi garanta libertatea de manifestare a cultelor religioase (Titlul I, Art. 1);
· nu acorda niciun tip de subvenţie acestora, asigură libera exercitare a cultului în spaţiul public, cum ar fi şcoli, spitale, aziluri, închisori (Titlul I, art. 2);

Legea prevede că o „asociaţie religioasă” este legal constituită, dacă respectă următoarele condiţii:
· are cel puţin 7 membri în localităţile cu mai puţin de 1.000 locuitori;
· are cel puţin 15 membri în localităţile care au între 1.000-20.000 locuitori;
· are cel puţin 25 membri în localităţile cu mai mult de 20.000 locuitori (Titlul IV, Art. 19).

În ceea ce priveşte lăcaşul de cult, acesta trebuie să fie public (Titlul V, art. 25). 
Sunt interzise reuniunile cu caracter politic în interiorul lăcaşului de cult (Titlul V, art. 26), iar manifestările externe ale cultului (ex. ceremonii, procesiuni, bătutul clopotului) vor avea loc după consultarea cu autorităţile locale (Titlul V, art. 27). 
Este interzisă afişarea însemnelor religioase pe clădirile publice, cu excepţia lăcaşurilor de cult, a cimitirelor, a monumentelor cu caracter funerar, a muzeelor şi a expoziţiilor (Titlul V, art. 28).

Legea Nr. 504/2001 din 12 iunie 2001 pentru prevenirea şi suprimarea mişcărilor sectare care atentează la drepturile omului şi la libertăţile fundamentale a rămas în conştiinţa publică drept Legea About-Picard, de la numele celor doi parlamentari care au susţinut-o, şi anume Nicholas About şi Catherine Picard. De asemenea, a fost percepută ca o lege ce restricţionează, sub o anumită formă, dreptul la liberă manifestare a propriilor convingeri religioase.
Punctele centrale ale legii sunt:
· Va fi dizolvată orice asociaţie sau organizaţie care practică exploatarea fizică sau psihică a membrilor ei, săvârşeşte infracţiuni contra rasei umane, pune în pericol integritatea fizică sau psihică a oamenilor, încalcă libertăţile umane, periclitează personalitatea minorilor, săvârşeşte infracţiuni cu caracter medical sau face publicitate falsă (Capitolul I, art. 1, alin. 1-3)
· Abuzurile asociaţiilor sau organizaţiilor care profită de ignoranţa sau slăbiciunile oamenilor  sau de situaţia de vulnerabilitate fie a unui minor, fie a unei persoane a cărei slăbiciune este generată de vârstă, boală, dizabilitate fizică sau psihică, sarcină şi care sunt cunoscute de autori se pedepsesc cu 3 ani închisoare şi o amendă de 2.500.000 franci.
· Atunci când infracţiunea este comisă de liderul de fapt sau de drept al grupului (asociaţiei sau organizaţiei) se pedepseşte cu 5 ani închisoare şi o amendă de 5.000.000 franci. (Capitolul V, art. 20-21)
Legea nr. 228/2004 din 15 martie 2004 cu privire la aplicarea principiului laicităţii, purtarea de simboluri sau veşminte care denotă apartenenţa religioasă, în şcoli, colegii şi licee publice
Deşi legea nu vorbeşte în mod clar despre o anumită religie sau cult, s-a considerat însă, că ea face de fapt referire la vălul islamic, purtat de către tinerele musulmane. Legea a provocat numeroase proteste din partea comunităţii musulmane, atât cea din Franţa, cât şi din alte ţări europene, chiar şi în ţările cu populaţie majoritar musulmană.
Legea are patru articole, dar importanţă prezintă art. 1:
 „În şcolile, colegiile şi liceele publice este interzisă purtarea de însemne sau veşminte prin care elevii îşi pot manifesta deschis apartenenţa religioasă. Reglementările interne prevăd că punerea în aplicare a unei proceduri disciplinare este precedată de un dialog cu elevul”.

Legea nr.1192/2010 din 11 octombrie 2010  privind  interzicerea acoperirii feţei în spaţiul public
Comunitatea musulmană din Franţa a fost cea mai afectată de această lege, deoarece cultul musulman prevede obligativitatea ca femeile să poarte vălul islamic, numit „burka”.
Legea stipulează următoarele: 
"Art. 1: În spaţiul public, nimeni nu are voie să poarte o ţinută care să-i acopere faţa”.
"Art. 2: În sensul art. 1, spaţiul public este alcătuit din drumurile publice, dar şi din facilităţile publice sau destinate unui serviciu public.
Interdicţia prevăzută la art. 1 nu se aplică atunci când există o prevedere legislativă sau regulamentară care autorizează acest lucru, dacă se justifică din motive medicale sau profesionale, sau dacă se încadrează în context sportiv sau al sărbătorilor şi manifestărilor artistice şi tradiţionale”.
"Art. 3: Ignorarea interdicţiei prevăzute la art. 1 se pedepseşte cu amendă".
 "Art. 4: Obligarea unei persoane de către o alta, prin ameninţări, violenţă, constrîngere, abuz de autoritate sau abuz de putere de a-şi acoperi faţa se pedepseşte cu un an de închisoare şi o amendă de 30.000 €. Când fapta este săvârşită asupra unui minor, pedeapsa se măreşte la 2 ani de închisoare şi o amendă de 60.000 €”.
"Art. 6: Prezenta lege se aplică pe întreg teritoriul Republicii”.

GERMANIA
▪ Demografie religioasă. Statistici naţionale.
Germania are o suprafaţă de 357.021 km2  şi, conform Institutului Federal de Statistică (Statistische Bundesamt), la nivelul anului 2011, populaţia se ridica la numărul de 81,8 milioane locuitori, iar potrivit PopulationData.net, în anul 2012, populaţia statului se ridica la numărul de 81.471.834 locuitori.
Nu există statistici oficiale cu privire la reprezentarea religioasă. 
Cu toate acestea, diferitele Biserici şi culte au o oarecare situaţie a membrilor. Astfel, Biserica Romano-Catolică are 25,2 milioane de membri, iar Biserica Evanghelică are 24,5 milioane credincioşi. Împreună, Biserica Romano-Catolică şi Biserica Evanghelică au 3/5 din populaţie. 
Alte denominaţiuni creştine reprezentate sunt Biserica Nouă Apostolică – 363.300 membri şi Biserica Baptistă – 75-100.000 membri. 
Germania are una dintre cele mai mari comunităţi musulmane din Uniunea Europeană, numărul membrilor ridicându-se la aproximativ 4 milioane. 
Creştinii ortodocşi sunt în număr de 1,4 milioane, împărţiţi după cum urmează: Patriarhia de Constantinopol – 450.000 membri; Patriarhia Română – 300.000 membri; Patriarhia Serbiei – 300.000 membri şi Patriarhia Moscovei – 180.000 membri.

Budiştii reprezintă 245.000 membri, hinduşii – 97.500 membri, Martorii lui Iehova – 206.000 membri, Biserica Scientologică – 5-7.000 membri. Comunitatea mozaică are mai mult de 200.000 de membri.

Aproximativ 28 milioane de locuitori (1/3 din populaţie) fie nu au nicio afiliere religioasă, fie sunt membrii unor culte nerecunoscute
.

▪ Cadru legal

La 3 octombrie 1990, statul german a parafat unitatea sa şi a hotărât ca legea fundamentală din 1949 să devină Constituţia Germaniei unite, ea fiind considerată constituţia cea mai liberală din istoria acestei ţări
.

Legea fundamentală a Germaniei  din 1949 conţine reglementări ample, chiar minuţioase a libertăţii religioase.
Astfel, în articolul 3 se prevede că "nimeni nu poate fi nedreptăţit sau favorizat datorită vreunuia din criteriile enunţate de text, printre care se regăsesc şi credinţa şi opiniile religioase".
În afara acestui articol, libertatea religioasă mai este reglementată în următoarele dispoziţii ale legii fundamentale:
- declararea "caracterului inviolabil al libertăţii de credinţă şi conştiinţă şi al libertăţii de a profesa credinţele religioase şi filozofice" (art. 4, pct. 1);
- garantarea "liberei exercitări a cultului" (art. 4, pct.2);
- interdicţia, prin articolul 4, pct. 3, "ca o persoană să fie constrânsă să satisfacă serviciul militar prin instrucţie militară, împotriva unor obiecţii de conştiinţă";
- "acelora care refuză, din motive de conştiinţă să efectueze serviciul militar, le poate fi impusă efectuarea unui serviciu alternativ, care nu poate depăşi perioada celui militar." (art. 12a, pct. 2).

Prin articolul 7 se reglementează regimul studierii în instituţiile de învăţământ, a religiei. Este vorba, în principal, de următoarele dispoziţii:

- în învăţământul public, religia reprezintă obiect de studiu;
- organizarea şi desfăşurarea învăţământului religios se fac în conformitate cu principiile specifice confesiunilor religioase, însă statului îi este recunoscut un drept de supraveghere;
- se interzice obligarea vreunui elev, dincolo de convingerile sale, de a asista la orele de religie;
- profesorii nu pot fi obligaţi, împotriva voinţei lor, de a preda educaţie religioasă.

Articolul 33 alin. (2) prevede că aptitudinea de a se bucura de drepturile civile, admiterea în funcţii publice, ca şi drepturile aferente unei funcţii publice, sunt independente de credinţa religioasă. Persoana nu trebuie să sufere niciun prejudiciu din raţiuni de adeziune sau neadeziune a sa la o credinţă religioasă.

Extras din Constituţia germană (11 august 1919)
Articolul 136 al Constituţiei din 1919, rămasă în istorie drept Constituţia de la Weimar, reglementează raportul dintre dreptul la libertatea religioasă şi celelalte drepturi civile şi politice, precum şi raportul dintre cetăţenii care împărtăşesc o anumită credinţă religioasă şi autoritatea statului căruia aparţin.
Este vorba despre următoarele aspecte:
- prevederea potrivit căreia drepturile şi obligaţiile civile şi politice nu sunt limitate de exercitarea libertăţii religioase şi nici nu sunt condiţionate de aceasta;

- exerciţiul drepturilor şi libertăţilor civile şi politice, inclusiv accesul la funcţiile publice, este independent de confesiunea religioasă;
- interdicţia de a fi obligată o persoană să-şi facă cunoscute propriile convingeri religioase. Această interdicţie incumbă şi autorităţilor publice care nu au dreptul să se informeze despre apartenenţa unei persoane la o confesiune religioasă decât dacă persoanei respective i se conferă drepturi şi obligaţii suplimentare, în realizarea cărora sunt implicate autorităţile sau atunci când se realizează, în condiţiile legii, anumite statistici.
- nimeni nu poate fi constrâns la acte sau ceremonii de cult, la practicarea unor exerciţii religioase sau la prestarea unor forme religioase de jurământ.

Prin articolul 137 se stipulează următoarele:
"1. Nu există nicio religie de stat.

2. Libertatea de a se reuni în asociaţii religioase este garantată. 
3. Fiecare asociaţie religioasă îşi urmăreşte şi gestionează propriile interese în mod autonom, în limita legilor generale. Ea îşi stabileşte propriile însărcinări şi funcţii fără intervenţia statului sau a autorităţilor locale.

4. Asociaţiile religioase, care prin dreptul anterior erau considerate instituţii de drept public, rămân ca atare. Aceleaşi drepturi trebuie recunoscute şi altor asociaţii religioase, la cererea acestora, dacă ele, în ceea ce priveşte organizarea şi numărul propriilor membri, oferă garanţii de durată. 
5. Asociaţiile religioase dobândesc capacitate juiridică, conform dispoziţiilor generale ale dreptului civil.

6. Asociaţiile religioase sunt autorizate, dacă sunt instituţii de drept public, să perceapă contribuţii băneşti,... conform legilor fiecărui land.

7. Asociaţiile religioase sunt echivalente cu asociaţiile care au scopul de a propaga o ideologie.

8. Atunci când aplicarea acestor prevederi necesită elaborarea unor norme speciale, organele legislative ale landurilor au obligaţia de a le adopta."
Articolul 138 reglementează următoarele:
"1. Pentru a acorda asociaţiilor religioase contribuţiile statale prevăzute de lege, stabilirea condiţiilor juridice revine forurilor legislative ale landurilor.
2. Proprietatea şi alte drepturi ale asociaţiilor şi uniunilor religioase asupra propriilor institute, fundaţii şi alte complexe patrimoniale destinate cultului sau binefacerii sunt garantate".

Prin articolul 139 se prevede că duminicile şi zilele festive sunt destinate, potrivit legii, odihnei şi elevării spirituale.

În sfârşit, prin articolul 141 se stipulează posibilitatea ca asociaţiile religioase să fie autorizate să desfăşoare servicii divine şi de îngrijire sufletească în armată, spitale, închisori sau alte instituţii publice, caz în care orice măsură coercitivă trebuie evitată.

Hotărârea Curţii Federale Constituţionale cu privire la portul vălului islamic (2003)

În Germania, problema purtării vălului islamic a apărut încă din anii ’80. Dezbaterile cu privire la purtarea vălului au atins un punct culminant în anul 2003, când s-a pus problema, dacă profesoarele de credinţă musulmană au dreptul de a purta în cadrul orelor de curs vălul islamic. În septembrie 2003, Curtea Federală Constituţională a emis o hotărâre în care se stipula faptul că purtarea vălului islamic nu este împotriva legii, dar acorda fiecărui land posibilitatea de a emite legi care să-l interzică. În consecinţă, Land-urile Baden-Württemberg, Bavaria, Saxonia Inferioară, Renania de Nord-Westfalia şi Saarland au interzis purtarea vălului de către cadrele didactice în şcoli, în vreme ce Land-urile Berlin şi Hessa au interzis purtarea vălului de către toţi angajaţii.

Legea Egalităţii de Tratament din 2006 a avut ca scop „prevenirea sau stoparea discriminării pe motive de rasă, origine etnică, sex, religie sau credinţă, dizabilitate, vârstă sau orientare sexuală” (art. 1, Secţiunea 1).
GRECIA
▪ Demografie religioasă. Statistici naţionale.
Grecia are o suprafaţă de 131.990 km² şi, conform Autorităţii Statistice Elene, în urma recensământului efectuat în anul 2011, populaţia statului se ridică la numărul de 9.903.268 locuitori. Guvernul nu realizează statistici asupra grupărilor religioase. Se estimează că aproximativ 98% din populaţie aparţine Bisericii Ortodoxe a Greciei, iar restul de 2% reprezintă membri ai Bisericii Romano-Catolice, Bisericii Protestante, mormonilor, cultului musulman şi mozaic etc
. De asemenea, creştinismul ortodox este recunoscut ca religie de stat.
▪ Cadru legal
Constituţia Greciei
 (adoptată la 11 iunie 1975) conţine trei articole care reglementează trei categorii de dispoziţii referitoare la libertatea religioasă:
a) dispoziţii privind statutul predominant al Bisericii Greco-Ortodoxe, după cum urmează:
Art. 3

"1. Religia predominantă în Grecia este aceea a Bisericii Creştine Ortodoxe a lui Hristos. Biserica Greco-Ortodoxă este unită în privinţa dogmei cu Marea Biserică din Constantinopol şi cu celelalte biserici creştine ortodoxe, respectând, ca alte biserici, sfintele canoane apostolice şi sinoadele, ca şi Sfânta Tradiţie. Ea este autocefală şi administrată de Sfântul Sinod compus din toţi episcopii în funcţiune şi din Sfântul Sinod permanent.

2. Regimul ecleziastic, stabilit în anumite regiuni ale statului, nu este contrar dispoziţiilor paragrafului precedent.

3. Textul Sfintelor Scripturi nu poate fi schimbat. Traducerea oficială într-o altă limbă, fără aprobarea prealabilă a Bisericii autocefale greceşti şi a Marii Biserici din Constantinopol, este interzistă".

b) dispoziţii privind conţinutul libertăţii religioase care apare ca o dimensiune a libertăţii de conştiinţă, având un caracter inviolabil, şi anume:
Art. 13

"1. Libertatea de conştiinţă este inviolabilă. Folosirea drepturilor individuale şi politice nu depinde de credinţele religioase ale fiecăruia.

2. Orice religie cunoscută este liberă; practicile propriului cult se exercită fără obstacole, sub protecţia legilor. Exercitarea cultului nu poate cauza prejudicii ordinii publice şi bunelor moravuri. Prozelitismul este interzis.

3. Slujitorii tuturor religiilor cunoscute sunt supuşi aceleiaşi supravegheri din partea statului şi aceloraşi obligaţii faţă de el, ca şi cei ai religiei predominante.

4. Nimeni nu poate fi scutit de îndeplinirea obligaţiilor faţă de stat sau să refuze aplicarea legilor pe motive de convingeri religioase.

5. Nu poate fi impus niciun jurământ, în afara celor prevăzute de lege, care specifică şi formula jurământului".

c) se reglementează statutul juridic al muntelui Athos:
Art. 105

"1. Insula Athos, care ... formează teritoriul Muntelui Athos, este, după anticul său statut privilegiat, o parte a statului elen cu administraţie autonomă, a cărei suveranitate rămâne intactă. Din punct de vedere spiritual, Muntele Athos este sub jurisdicţia directă a Patriarhatului Ecumenic. 
2. Muntele Athos este administrat conform statutului său, cu cele 20 de mănăstiri sfinte, care au împărţit între ele teritoriul Insulei Athos, care nu poate fi înstrăinat.

Administrarea este exercitată de reprezentanţii Sfintelor mănăstiri care formează Sfânta Comunitate. Este interzis să se aducă orice modificare sistemului administrativ sau numărului mănăstirilor Muntelui Athos şi nici ordinii lor ierarhice sau raporturilor lor cu cei care depind de ele.
3. Stabilirea detaliată a statutului Muntelui Athos şi a modalităţilor aplicării acestuia sunt operate potrivit Cartei Statutare a Muntelui Athos, care este redactată şi votată de 20 de mănăstiri Sfinte, cu participarea reprezentanţilor statului şi ratificată de Patriarhatul Ecumenic şi de Camera Deputaţilor Eleni.

4. Regimul Muntelui Athos este, din punct de vedere spiritual, sub înalta supraveghere a Patriarhatului Ecumenic şi, din punct de vedere administrativ, sub supravegherea statului, căruia îi aparţine în exclusivitate menţinerea ordinii şi securităţii publice.

5. Puterile mai sus menţionate ale statului sunt exercitate de un guvernator, ale cărui drepturi şi obligaţii sunt stabilite de lege".

Legea Antiprozelitism  din 1938
Legea are 3 articole şi prevede următoarele:
„Art. 1: Oricine se implică în activităţi de prozelitism va fi predispus la pedeapsa cu închisoarea şi la o amendă cuprinsă între 1.000-50.000 drahme". 
"Art. 2: Prin prozelitism se înţelege, în special, orice încercare directă sau indirectă de a interveni asupra credinţelor religioase ale unei persoane din partea unei alte eprsoane cu o altă convingere religioasă, cu scopul de a compromite acele credinţe, fie prin orice tip de îndemnuri sau promisiuni de orice fel, prin suport moral sau ajutor financiar, prin mijloace frauduloase sau prin a profita de lipsa de experienţă, încrederea, nevoia, intelectul redus sau naivitatea persoanei respective".
"Art. 3: Comiterea unei asemenea infracţiuni într-o şcoală, alt edificiu educaţional sau instituţie filantropică, va constitui o circumstanţă deosebit de agravantă". 
ITALIA
▪ Demografie religioasă. Statistici naţionale.
Italia are o suprafaţă de 301.338 km2  şi, conform Institutului Naţional de Statistică (L’Instituto Nazionale di Statistica) la data de 1 ianuarie 2011, populaţia statului se ridica la numărul de 60.626.443 locuitori.
În anul 2009 se estima că 87% dintre cetăţenii nativi erau romano-catolici.
Imigraţia masivă din răsărit a provocat o oarecare modificare a grupurilor religioase. Astfel, potivit unui institut privat de cercetare, în 2008, din numărul total al imigranţilor, 1,3 milioane erau creştin-ortodocşi proveniţi în principal din România, Ucraina şi Rusia, 1,25 milioane – musulmani, 140.000 – protestanţi şi 100.000 – hinduşi sau budişti. Comunitatea musulmană este estimată la 30.000 de membri
.
▪ Cadru legal
Constituţia Italiei din 21 decembrie 1947 apără drepturile cetăţenilor, nu numai din punct de vedere material, dar şi din punct de vedere spiritual
.
"Art.7: Statul şi Biserica Catolică sunt, fiecare în domeniul lor de activitate, independente şi suverane. Raporturile lor sunt reglementate de Pactele LATERANENSI. Modificarea pactelor, acceptată de ambele părţi, nu necesită procedura de revizuire constituţională".

"Art.8: Toate confesiunile religioase sunt egale şi libere în faţa legii. Confesiunile religioase diferite de cea catolică au dreptul de a se organiza după propriile statute, astfel încât să nu vină în contradicţie cu ordinea juridică italiană. Raporturile lor cu statul sunt reglementate de lege, pe baza înţelegerii cu reprezentanţii acestor confesiuni".

"Art.18: Cetăţenii au dreptul de a se asocia liber, fără autorizare, în scopuri care nu sunt interzise persoanelor de legea penală".

"Art. 19: Oricine are dreptul la libertatea de a-şi manifesta propria credinţă religioasă în mod liber, singur sau împreună cu alţii, să o promoveze şi să săvârşească ritualurile în public sau privat, cu condiţia să nu fie vorba de ritualuri contrare bunelor moravuri".
"Art.20: Nu poate fi impusă nicio limitare legislativă sau taxă specială asupra clădirilor sau activităţilor oricărei organizaţii din considerente religioase."
Acordul dintre Statul italian şi Vatican (1984)
Biserica Romano-Catolică a fost, până în anul 1948, Biserică de Stat a Italiei, moment în care şi-a pierdut acest drept prin votarea noii Constituţii.
Italia este patria recunoscută a romano-catolicismului, dar centrul acestei religii se află la Vatican. Guvernul italian recunoaşte Vaticanul ca fiind o autoritate suverană.
Relaţia dintre cele două entităţi statale a fost stabilită în anul 1929 prin Tratatul de la Lateran care consfinţea crearea Statului Vatican. La 18 februarie 1984, Italia şi Vaticanul au semnat noul document de revizuirea a Tratatului de la Lateran, revizuirea ce a fost ratificată de Parlamentul italian la 25 martie 1985. 
Printre cele mai importante prevederi erau acelea că Statul italian acorda Bisericii Romano-Catolice libertatea de a-şi dezvolta misiunea pastorală, educaţională şi caritabilă, dar şi de a-şi desfăşura în mod liber toate celelalte activităţi (art. 2, alin. 1), oferea posibilitatea clericilor de a nu-şi îndeplini serviciul militar (art. 4, alin.1) recunoştea duminica şi sărbătorile legale ca zile libere (art. 6) şi nu impunea limitări legislative speciale sau o taxă pe cult (art. 7).
O prevedere importantă a Protocolului Suplimentar la noua înţelegere spunea clar faptul că religia catolică nu mai reprezenta singura religie a Statului italian.
IRLANDA

▪ Demografie religioasă. Statistici naţionale.
Irlanda are o suprafaţă de 70.273 km2 şi, conform recensământului efectuat în anul 2011, populaţia statului se ridica la numărul de 4.328.003 locuitori, dintre care 3.927.143 sunt irlandezi.
Potrivit aceluiaşi recensământ, din punct de vedere religios, datele sunt următoarele: 84,1% - romano-catolici;  2,8% - Biserica Irlandei; 1,07% - musulmani; 0,99% - creştini ortodocşi; 0,90% - creştini (fără menţionarea denominaţiunii); 0,53% - presbiterieni; mai puţin de 0,1% - evrei şi 5,88% - fără afiliere religioasă.
▪ Cadru legal
Constituţia Irlandei din 29 decembrie 1937  reglementează într-un singur articol, articolul 44, conţinutul libertăţii religioase, după cum urmează:
"1. Statul recunoaşte că Domnului Atotputernic trebuie să i se acorde omagiul publicului. Va fi cinstit numele său şi respectată şi onorată religia (amendat în 1972).
2. Libertatea de conştiinţă şi libera profesare şi practicarea religiei sunt subordonate ordinii şi moralităţii, garantate fiecărui cetăţean.
3. Statul garantează să nu acorde subsidii niciunei religii.

4. Statul nu va impune nicio incapacitate şi nu va face nicio discriminare în raport cu profesia, credinţa sau statutul religios.

5. Legislaţia privind subvenţiile de stat acordate şcolilor nu va face diferenţă între şcolile administrate de diferite confesiuni religioase şi nu va prejudicia dreptul copiilor de a frecventa o şcoală subvenţionată de stat, chiar dacă aceştia nu vor asista la orele de religie, ţinute în şcolile respective.

6. Fiecare confesiune religioasă va avea dreptul de a gestiona propriile afaceri, de a poseda, achiziţiona şi administra propriile bunuri, mobile şi imobile, şi de a sprijini instituţii cu scopuri religioase şi de binefacre.

7. Bunurile unei confesiuni sau ale unei instituţii educative nu vor fi abătute de la scopurile lor, cu excepţia situaţiilor în care utilitatea publică o impune".
LETONIA

▪ Demografie religioasă. Statistici naţionale.
Letonia are o suprafaţă de 64.589 km2 şi, conform Latvijas Statistika, în urma recensământului din anul 2011, populaţia se ridica la 2.070.371 locuitori.
Potrivit aceluiaşi recensământ, există un număr de 1.145 comunităţi religioase, după cum urmează: 294 – luterane, 250 – romano-catolice, 122 – creştin-ortodoxe, 94 – baptiste, 52 – penticostale, 69 – creştini-ortodocşi de rit vechi, 51 – adventişti de ziua a şaptea, 39 – creştini după Evanghelie, 18 – New Age, 10 – Dievturi (o credinţă letonă precreştină), 13- metodiste, 11 – Noul Apostolat, 15 – Martorii lui Iehova, 8 – luterane (Confesiunea de la Augsburg), 12 – iudaice, 17 – musulmane, 4 – budiste, 4 – mormone şi 51 – alte comunităţi religioase.
▪ Cadru legal 
Constituţia Letoniei prevede libertatea religioasă la Capitolul al VIII-lea, art. 99: "Oricine are dreptul la libertatea de gândire, la libertatea de conştiinţă şi la libertatea religioasă. Biserica este separată de Stat."
Legea privind organizaţiile religioase din 7 septembrie 1995
Cu toate că autorităţile de stat nu cer cultelor religioase o înregistrare prealabilă pentru a-şi putea desfăşura activităţile, totuşi, pentru a putea beneficia de anumite drepturi, li se recomandă înregistrarea în conformitate cu prevederile legale.
Legea garantează, în primul rând, libertatea religioasă a cetăţenilor (Secţiunea a II-a, art. 2, alin. 1); este interzisă orice discriminare din considerente religioase şi este interzis autorităţilor guvernamentale şi municipale, organizaţiilor nonguvernamentale, companiilor să solicite informaţii de la personalul angajat sau de la alte persoane cu privire la atitudinea lor faţă de religie şi la afilierea religioasă (Secţiunea a IV-a, art. 1-4).

În ceea ce priveşte relaţia dintre stat şi cultele religioase, se menţionează, din nou, faptul că statul este separat de Biserică (Secţiunea a V-a, art. 1), dar statul protejează drepturile organizaţiilor religioase, potrivit prevederilor legale (Secţiunea a V-a, art. 2).

Secţiunile a VIII-a şi a IX-a din lege oferă detalii cu privire la înregistrarea unui cult sau a unei instituţii religioase:
- structura care gestionează înregistrarea organizaţiilor religioase este Consiliul afacerilor religioase  (Secţiunea a VIII-a, art. 1);
- comunităţile religioase care îşi vor începe activitatea pentru prima dată pe teritoriul Letoniei sau care nu aparţin unei Biserici sau cult deja înregistrat sunt obligate să se înregistreze anual, pe o perioadă de 10 ani, astfel încât Consiliul afacerilor religioase să poată constata loialitatea acestor confesiuni religioase faţă de Stat şi că activităţile lor respectă cadrul legislativ în vigoare (Secţiunea a VIII-a, art. 4).
 LITUANIA
▪ Demografie religioasă. Statistici naţionale.
Lituania are o suprafaţă de 65.300 km2 şi, conform Statistics Lithuania în urma recensământului efectuat în anul 2011, populaţia statului se ridica la 3.244.601 locuitori.
În Lituania, predominant şi extrem de influent este romano-catolicismul. Cu privire la numărul comunităţilor religioase la începutul anului 2012, Statistics Lithuania oferă următoarele date: 719 – romano-catolice, 1 – greco-catolică, 54 – luterane, 9 – evanghelice reformate, 53 – creştin-ortodoxe, 53 – creştin-ortodocşi de rit vechi, 3 – iudaice, 5 – musulmane (sunite).
▪ Cadru legal
Constituţia Republicii Lituania prevede libertatea religioasă, dar şi faptul că această libertate nu poate justifica infracţiunile sau nerespectarea drepturilor şi libertăţilor altor cetăţeni:
"Libertatea de gândire, libertatea de conştiinţă şi libertatea religioasă nu vor fi restricţionate". (Capitolul al-II-lea, art.26, alin.1);

"Convingerile, practicile religioase sau credinţa oricărei persoane nu poate servi drept justificare pentru o infracţiune sau pentru nerespectarea legilor". (Capitolul al –II-lea, art.27);
"În exercitarea drepturilor şi libertăţilor sale, orice persoană trebuie să respecte Constituţia şi legile Republicii Lituania şi nu trebuie să restrângă drepturile şi libertăţile altora". (Capitolul al-II-lea, art.28).

Legea privind comunităţile şi asociaţiile religioase din 4 octombrie 1995
Potrivit art.2 alin.(1) din legea menţionată, Lituania nu are o religie de stat.

Din punct de vedere al recunoaşterii de către stat, legea împarte comunităţile religioase în 3 categorii: cultele tradiţionale, alte culte şi asociaţii „non-tradiţionale” şi alte comunităţi recunoscute:
"Statul recunoaşte 9 culte şi asociaţii religioase tradiţionale, care fac parte din moştenirea istorică, spirituală şi socială a Lituaniei: Biserica Romano-Catolică, Biserica Greco-Catolică, Biserica Evanghelică Luterană, Biserica Evanghelică Reformată, Biserica Ortodoxă Rusă, Biserica Ortodoxă de Rit Vechi, Comunitatea mozaică, Comunitatea musulmană sunită şi Comunitatea karaită." (art. 5)
"Altor culte şi asociaţii non-tradiţionale li se poate acorda recunoaşterea de către stat, ca făcând parte din moştenirea istorică, spirituală şi socială a Lituaniei, dacă sunt susţinute de societate şi dacă statutul şi ritualurile lor nu sunt contrare legilor şi moralităţii". (art. 6, alin. 1)
"Alte comunităţi religioase şi asociaţii vor primi personalitatea juridică odată cu înregistrarea statutelor şi a documentelor corespunzătoare acestor entităţi. "(art. 11, alin. 1)
Legea acordă cultelor religioase înregistrate o serie de drepturi, dintre care cele mai importante sunt: dreptul de a primi fonduri guvernamentale, dreptul de a deţine proprietăţi pentru construirea facilităţilor necesare cultului şi dreptul de a avea instituţii religioase:
„Toate comunităţile şi asociaţiile religioase care au personalitate juridică pot obţine sprijin din partea statului pentru cultură, educaţie şi filantropie, potrivit procedurilor legale." (art. 7, alin. 3)
"Comunităţile religioase şi asociaţiile au dreptul de proprietate asupra lăcaşurilor de cult, a caselor rezidenţiale şi a altor clădiri şi edificii, a bunurilor comune destinate întreţinerii operelor de caritate şi asistenţă socială, cât şi a altor tipuri de proprietăţi necesare activităţilor comunităţilor şi asociaţiilor religioase." (art. 13, alin. 1)
"Comunităţile religioase şi asociaţiile au dreptul de a constitui şi de a avea şcoli proprii, cât şi alte instituţii de instruire, educaţie şi cultură, şi, de asemenea, instituţii pentru pregătirea clerului şi a instructorilor de religie, potrivit legilor şi procedurilor în vigoare. "(art. 14, alin. 1).
LUXEMBURG

▪ Demografie religioasă. Statistici naţionale.
Marele Ducat al Luxemburgului are o suprafaţă de 2.587 km2 şi, conform Statistics Portal. Grand Duchy of Luxembourg, în anul 2012, populaţia statului se ridica la numărul de 524.853 locuitori.
Romano-catolicismul reprezintă religia majoritară a ţării. Ministerul cultelor estimează că mai mult de 90% din populaţia ţării este de religie romano-catolică.

Conform unei estimări publicate în anul 2011 de Centrul pentru studierea populaţiei, a sărăciei şi de politici socio-economice (Centre d’études de populations, de pauvreté et de politiques socio-économiques – CEPS/Instead) cu privire la cultele religioase existente, situaţia se prezintă în felul următor: 68,7% - romano-catolici, 1,8% - Biserica Protestantă (Luterană şi Calvină), 1,9% - alte religii creştine (printre care şi creştinii ortodocşi), 2,6% - alte religii non-creştine (cultul mozaic, cultul musulman, culte neo-protestante) şi 24,9% - fără religie.
▪ Cadru legal
Constituţia Marelui Ducat de Luxemburg, una din cele mai vechi Constituţii din Europa, reglementează în mai multe dispoziţii libertatea religioasă şi libertatea cultelor.
Astfel, prin articolul 19 sunt garantate libertatea cultelor, a exerciţiului public al acestora, ca şi libertatea de manifestare a opiniilor religioase. De asemenea, sunt pedepsite infracţiunile săvârşite cu ocazia utilizării acestor libertăţi.
Pentru a întări o asemenea libertate, prin articolul 20 se prevede faptul că nimeni nu poate fi obligat să contribuie în vreun fel la actele sau ceremoniile unui cult şi nici să respecte zilele acestora de odihnă.
Şi, în sfârşit, prin articolul 22 se prevede că prin reglementări ale Camerei Deputaţilor urmează să se stabilească intervenţia statului în numirea şi instalarea conducătorilor cultelor religioase, modul de numire şi de revocare a miniştrilor cultelor şi alte aspecte care privesc activitatea acestora.

Codul penal

Cu privire la infracţiunile legate de libertatea religioasă, Codul penal stipulează în articolele 142-145, următoarele:
„Oprirea unei persoane, prin violenţă sau ameninţări, de la practicarea unui anumit cult, de a participa la celebrarea unor sărbători religioase sau de la respectarea zilelor de odihnă stabilite de cultul din care face parte se pedepseşte cu închisoarea de la 8 zile la 2 luni şi cu o amendă de la 251 la 2.000 €." (art. 142)
"Întreruperea bunei desfăşurări a serviciilor religioase desfăşurate de un cult se pedepseşte cu închisoarea de la 8 zile la 3 luni şi cu o amendă de la 251 la 5.000 €." (art. 143)
"Săvârşirea de fapte, gesturi, ameninţări, scrieri, desene cu caracter de insultă în locurile destinate exercitării cultului sau în timpul ceremoniilor publice ale cutului se pedepseşte cu închisoarea de la 15 zile la 6 luni şi cu o amendă de la 251 la 5.000 €." (art. 144)
"Va fi supusă aceleiaşi pedepse prevăzută la art.144, persoana care prin fapte, cuvinte, gesturi, ameninţări, scrise sau desenate va aduce injurii slujitorului unui cult în cadrul exercitării misiunii sale. În cazul lovirii reprezentantului cultului, persoana vinovată va fi pedepsită cu închisoarea de la 2 luni la 2 ani şi cu o amendă de la 500 la 5.000 €." (art. 145)
MALTA

▪ Demografie religioasă. Statistici naţionale.
Malta are o suprafaţă de 316 km2 şi, conform Oficiului Naţional de Statistică al Maltei (National Statistics Office Malta) la nivelul anului 2010, populaţia statului se ridica la 417.617 locuitori.
Populaţia statului este majoritar romano-catolică. 
Singurele date sunt la nivelul anilor 2004 şi 2005, când populaţia s-a declarat în proporţie de 95% ca romano-catolică. Restul de 5% din populaţie sunt protestanţi, creştin-ortodocşi, musulmani etc.

▪ Cadru legal
Constituţia Maltei acordă romano-catolicismului statutul de religie de stat, iar celelalte culte religioase se bucură de libertatea religioasă:
"Religia Maltei este religia romano-catolică apostolică." (Capitolul I, art.2, alin.1)
"Toţi cetăţenii Maltei au deplina libertate de conştiinţă şi se bucură de dreptul de a-şi practica în mod liber credinţa religioasă." (Capitolul al IV-lea, art.40, alin.1)

Codul Penal prevede ca: 
„Oricine va ofensa prin cuvinte, gesturi, scrieri, imagini sau alte mijloace religia romano-catolică apostolică, care este religia Maltei, sau pe cei care o propagă, sunt pasibili de pedeapa cu închisoarea de la 1 la 6 luni.” (Partea a II-a, Titlul al IV-lea, Art. 163)
MAREA BRITANIE

▪ Demografie religioasă. Statistici naţionale.
Marea Britanie are o suprafaţă de 243.610 km² şi, conform recensământului efectuat în anul 2011, populaţia statului se ridica la numărul de 56.075.900 locuitori (Anglia şi Ţara Galilor). 
În Scoţia şi Irlanda de Nord au avut loc recensăminte separate. Pentru mijlocul anului 2011, The General Register Office for Scotland
 menţionează numărul de 2.548.200 locuitori, iar pentru Irlanda de Nord, The Northern Ireland Statistics and Research Agency
 menţionează numărul de 1.810.900 locuitori.
Conform unui studiu realizat de British Social Attitudes Information System
, pe un eşantion de 3.297 de cetăţeni în anul 2010, situaţia apartenenţei religioase se prezintă astfel: 49,93% - atei; 19,61% - anglicani; 9,06% - romano-catolici; 8,75% - creştini (fără denominaţie); 3,12% - musulmani; 2,26% - Biserica Scoţiei/Biserica Presbiteriană şi sub 2% - alţi creştini (printre care şi ortodocşi), hinduşi, budişti, evrei.

La nivelul Marii Britanii, aproximativ 70% din populaţie se declară ca fiind „creştină”, incluzând aici Biserica Anglicană, Biserica Scoţiei, Biserica Romano-Catolică, Bisericile protestante şi alte grupuri creştine.
▪ Cadru legal 
Constituţia Marii Britanii se prezintă ca un ansamblu suficient de coerent de cutume, la care se adaugă texte juridice adoptate de parlament, având o valoare şi o im​portanţă deosebită pentru dezvoltarea instituţiilor politice din această ţară, ca şi pentru raporturile între guvernanţi şi guvernaţi. Prin obiectul lor de reglementare, care priveşte organizarea puterilor publice sau garantarea unor drepturi şi libertăţi fundamentale, au valoare constituţională. Între acestea regăsim şi dispoziţii privitoare la libertatea religioasă.
Acestea sunt: Magna Charta Libertatum (1215 şi 1225); The Petition of Rights (1628); Habeas Corpus Act (1679); Bill of Rights (1689); Act of Settlement (1701); Reform Act (1832); Parliament Act (1911 şi 1949); The Statute of Westmister (1931); Statutory Instruments Act (1946); Life Peerages Act (1958) şi altele. 

Acte legislative care conţin prevederi referitoare la libertatea religioasă:
• Carta regelui Ştefan referitoare la libertatea bisericii şi a Regatului (1136)

„Eu, Ştefan.... stabilesc ca Sfânta Biserică să fie liberă şi îi confirm supunerea necesară. Niciodată nu voi acţiona cu simonie faţă de Biserică sau problemele ecleziastice şi nici nu voi permite să acţioneze alţii altfel. Conced şi confirm că justiţia şi puterea persoanelor ecleziastice, ale tuturor clericilor şi ale bunurilor lor, la fel ca acordarea onorurilor ecleziastice să fie încredinţate episcopilor. 
Dacă un episcop, un abate sau o altă personalitate ecleziastică, înainte de a muri, în deplinătatea facultăţilor mintale, a împărţit sau a stabilit distribuirea bunurilor, accept şi confirm ...

 În perioada în care funcţiile de pastor vor rămâne vacante, toate bunurile le încredinţez în mâinile ecleziasticilor sau ale oamenilor cinstiţi din biserica respectivă, până va fi ales un nou sacerdot”.

• Magna Carta a Regelui Ioan fără de Ţară din 15 iunie 1215:

„... am hotărât şi, cu prezenta Cartă, hotărâm pentru noi, succesori şi urmaşi: 

1. Înainte de toate Biserica Angliei va fi liberă şi se va bucura de toate drepturile şi libertăţile ... Noi vrem ca Biserica să se bucure de privilegiile sale, într-un mod clar, inclusiv de libertatea alegerilor, considerată necesară şi esenţială pentru Biserica Anglicană şi pe care noi am acordat-o cu Carta noastră”.

Analiza prevederilor îngăduie formarea unor concluzii privind regimul libertăţii religioase pe care îl consacră, astfel:
a) se garantează libertatea Bisericii, care se bucură de toate privilegiile, drepturile şi libertăţile, şi anume:libertatea de acţiune; libertatea de a alege personalităţile ecleziastice care o slujesc; dreptul de proprietate asupra bunurilor bisericeşti.

b) se prevede supunerea monarhului faţă de Biserică;
c) se recunoaşte libertatea mai-marilor Bisericii în conducerea acesteia;
d) se instituie obligaţia monarhului de a sprijini activitatea Bisericii.Statutul privilegiat al Bisericii Anglicane în Marea Britanie se reflectă în diverse reguli constituţionale, scrise sau nescrise.. Astfel, în ceea ce priveşte monarhul, doar creştinii protestanţi pot moşteni coroana, iar credinţa lor trebuie reafirmată cu prilejul încoronării. Convertirea la cultul romano-catolic sau căsătoria cu o persoană de acest cult conduce, automat, la pierderea tronului. În cazul în care convertirea se face la alt cult decât cel romano-catolic, sau persoana cu care monarhul se căsătoreşte este de alt cult decât cel romano-catolic, acesta poate păstra coroana, cu condiţia rămânerii în comuniune cu Biserica Anglicană.
Legea Drepturilor Omului din 1998
Reglementarea oferă o aplicare mult mai concretă a drepturilor şi libertăţilor garantate de Convenţia Europeană a Drepturilor Omului. 
Problema libertăţii religioase este tratată în cadrul art. 13, alin. 1 al legii, unde se stipulează: „Dacă hotărârea unei instanţe poate afecta exercitarea dreptului la libertatea de gândire, de conştiinţă sau religioasă a unei organizaţii religioase (ea însăşi sau membrii ei), instanţa trebuie să aibă în vedere, în mod special, importanţa acelui drept”.

Legea Egalităţii din 2006

Legea a fost adoptată din nevoia de a completa legislaţia privind discriminarea din considerente religioase şi cea privind orientarea sexuală. Aceasta este o reglementare precursoare a celei cu acelaşi nume, din anul 2010. Prevederile principale ale legii vizează: înfiinţarea Comisiei pentru Egalitate şi Drepturile Omului, ilegalitatea discriminării din considerente religioase în ceea ce priveşte furnizarea de bunuri, facilităţi şi servicii, educaţie, utilizare şi vinderea proprietăţii, precum şi exercitarea funcţiilor publice.

Conform art. 3 al prezentei legi, Comisia pentru Egalitate şi Drepturile Omului îşi exercită funcţiile cu scopul de a încuraja dezvoltarea unei societăţi în care:

- abilitatea oamenilor de a-şi atinge potenţialul nu este limitată de vreun prejudiciu sau discriminare;

- există respect şi protecţie pentru drepturile fiecărui individ;

- există respect pentru demnitatea şi valoarea oricărui individ;

- fiecare individ are o oportunitate egală de a participa la viaţa societăţii;

- există respect reciproc între grupuri, bazat pe înţelegere, valorificarea diversităţii, respectarea  egalităţii şi drepturilor omului.
OLANDA

▪ Demografie religioasă. Statistici naţionale.

Olanda are o suprafaţă de 41.848 km2 şi, conform Statistics Netherlands, la sfârşitul lunii iulie 2012, populaţia statului se ridica la numărul de 16.742.762 locuitori.
Pe data de 23 martie 2012, Biroul Central de Statistică (Central Bureau voor de Statistiek) a publicat o evidenţă cu privire la reprezentarea religioasă din Olanda în anul 2009, din care reies următoarele date: 44% - fără afiliere religioasă; 27% - romano-catolici; 6% - Biserica Protestantă a Olandei; 8% - Biserica Reformată a Olandei; 3% - alte Biserici reformate; 12% - alte culte religioase (creştini ortodocşi, musulmani etc.).
▪ Cadru legal

Constituţia Olandei consacră primul său capitol reglementării „drepturilor fundamentale”. 
Articolul 1 prevede principiul potrivit căruia „Toate persoanele care se află pe teritoriul Olandei, se bucură de acelaşi tratament dacă se află în situaţii egale. Nicio discriminare nu este permisă dacă se fundamentează pe religie, pe convingeri, pe opinii politice, rasă, sex sau orice alt motiv”.

Religia este primul criteriu de nediscriminare enunţat de articolul 1 al acestei Constituţii.

Sediul principal al reglementării acestei libertăţi fundamentale îl reprezintă articolul 6 care prevede, în alineatul (1) următoarele:

 „Orice persoană are dreptul de a-şi manifesta liber religia sau convingerile sale, individual sau în colectiv, răspunzând pentru faptele sale în faţa legii”.

Prin alineatul al doilea, textul dispune că „în ceea ce priveşte exerciţiul acestui drept în afara clădirilor şi locurilor închise, legea poate să stabilească anumite reguli în vederea protejării sănătăţii, în interesul circulaţiei şi pentru a combate sau preveni dezordinea”.

Alte dispoziţii care reglementează libertatea religioasă sunt prevăzute în următoarele articole:

"Art. 23. 5. Standardele cerute de şcolile finanţate parţial sau integral din fonduri publice sunt reglementate prin lege a Parlamentului cu respectarea, în cazul şcolilor private a libertăţii de a oferi educaţie în acord cu convingerile religioase sau de altă natură".

"Art. 99 - Exceptarea de la satisfacerea serviciului militar, în cazul unor obiecţii de conştiinţă întemeiate este reglementată prin lege a Parlamentului".

Codul Penal prevede în articolul 147: 

"Cel care aduce ofense religiei, în public, oral sau în scris, sau prin intermediul imaginilor, care jigneşte clerul sau întrerupe exercitarea serviciului religios, se pedepseşte cu închisoare până la 3 luni sau amendă."

POLONIA

▪ Demografie religioasă. Statistici naţionale.
Polonia are o suprafaţă de 312.685 km2 şi, conform Oficiului Statistic Central (Central Statistical Office) la nivelul anului 2011, populaţia statului se ridica la numărul de 38.200.037 locuitori.
Potrivit Anuarului Statistic 2012, situaţia religioasă a statului se prezintă după cum urmează: romano-catolici – 33.523.250 credincioşi, greco-catolici (rit bizantino-ucrainian) – 55.000 credincioşi, armeni catolici – 5.000 credincioşi, greco-catolici (rit bizantino-slav) – 147 credincioşi, vechi catolici (Biserica Mariavită) – 23.436 credincioşi, vechi catolici (Biserica Catolică Poloneză) – 20.402 credincioşi, vechi catolici (Biserica Catolică Mariavită) – 1.980 credincioşi, vechi catolici (Biserica Veche Catolică) – 1.300 credincioşi, creştini-ortodocşi (Biserica Ortodoxă Autocefală a Poloniei) – 504.150 credincioşi, protestanţi (Confesiunea de la Augsburg) – 61.738 credincioşi, protestanţi (Biserica Penticostală) - 22.429 credincioşi, protestanţi (biserica Adventistă de Ziua a Şaptea) – 9.654 credincioşi, protestanţi (Biserica Creştină Vestitoare a Evangheliei) – 5.500 credincioşi, protestanţi (Biserica Nouă Apostolică a Poloniei) – 5.151 credincioşi, protestanţi (Biserica Creştină Baptistă) – 4.864 credincioşi, protestanţi (Biserica Evanghelică Metodistă) – 4.352 credincioşi, protestanţi (Biserica lui Hristos din Polonia) – 4.252 credincioşi, protestanţi (Biserica lui Dumnezeu întru Hristos) – 4.140 credincioşi, protestanţi (Biserica Evanghelică Reformată) -  3.488 credincioşi, protestanţi (Biserica lui Hristos) – 3.000 credincioşi, protestanţi (Biserica Creştină Liberă) – 2.834 credincioşi, protestanţi (Asociaţia Liberă a Studenţilor în Biblie) – 1.976 credincioşi, protestanţi (Biserica Creştinilor Evanghelici) 1838 credincioşi, protestanţi (Biserica Laică Misionară "Epifania") – 1.457 credincioşi, protestanţi (Asociaţia Confesiunilor Martorilor lui Iehova) – 129.270 credincioşi, protestanţi (mormoni) – 1.033 credincioşi, budişti – 4.515 membri şi islamişti – 1.132 credincioşi.
▪ Cadru legal
Constituţia Poloniei  prevede libertatea religioasă în Capitolul al II-lea, art.53:
"Libertatea de conştiinţă şi religioasă este asigurată oricărei persoane." (alin.1)
"Libertatea religioasă include libertatea de mărturisire sau de acceptare a unei religii prin opţiune personală, cât şi libertatea de manifestare a acesteia, fie individual sau în colectiv, public sau privat, prin cinstire, rugăciune, participare la serviciile religioase, săvârşirea ritualurilor sau învăţământ. Libertatea religioasă va include, de asemenea, şi dreptul de posesiune asupra bisericilor şi a altor locuri de rugăciune." (alin.2)
"Părinţii au dreptul de a asigura copiilor lor educaţia morală şi religioasă potrivit propriilor convingeri religioase." (alin.3)
"Religia unui cult sau a altor organizaţii religioase recunoscute poate fi predată în şcoli, dar prin aceasta nu poate fi încălcată libertatea religioasă şi de conştiinţă a altor persoane." (alin.4)
"Libertatea de a exprima public religia poate fi limitată numai prin mijloace statutare şi numai în acele cazuri unde este necesară pentru apărarea securităţii statului, a ordinii publice, a sănătăţii, a moralei sau a libertăţilor şi drepturilor altora". (alin.5)
"Nimeni nu poate fi obligat de autorităţile statului să-şi dezvăluie filozofia de viaţă, convingerile religioase sau credinţa".(alin.7)
Legea din 31 martie 1999 privind înregistrarea Bisericilor şi a altor culte religioase

Conform legii, pentru ca o Biserică  sau organizaţie religioasă să poată fi înregistrată, trebuie să îndeplinească următoarele condiţii: 
· să aibă cel puţin 100 de aderenţi (art. 31, alin. 1);
· să prezinte o listă autentificată de notar cu adeziunile şi semnăturile tuturor aderenţilor împreună cu datele complete despre persoana acestora (art. 31, alin. 2);
· modalitatea de alegere şi de dizolvare a organelor de conducere (art. 32, alin. 3);
· afilierea internaţională, dacă există (art. 32, alin. 4).
Legi de recunoaştere a Bisericilor şi cultelor

În Polonia există 15 Biserici şi culte recunoscute de stat. Structura de conducere, activităţile, precum şi procedura de restituire a proprietăţilor acestor Biserici şi culte au fost reglementate printr-o serie de legi şi decrete, după cum urmează:
▪ Biserica Romano-Catolică din Republica Polonă – Acordul dintre Sfântul Scaun şi Republica Polonă, semnat la Varşovia la 28 iulie 1993;
▪ Biserica Ortodoxă Autocefală a Poloniei – Legea din 4 iulie 1991;
▪ Biserica Luterană din Republica Polonă – Legea din 13 mai 1994;
▪ Biserica Reformată din Republica Polonă – Legea din 13 mai 1994;
▪ Biserica Evanghelică Metodistă din Republica Polonă – Legea din 30 iunie 1995;
▪ Biserica Baptistă din Republica Polonă – Legea din 30 iunie 1995;
▪ Biserica Adventistă de Ziua a Şaptea din Republica Polonă – Legea din 30 iunie 1995; 
▪ Biserica Poloneză Catolică din Republica Polonă (nu are legătură cu Biserica Romano-Catolică) – Legea din 30 iunie 1995;
▪ Comunitatea Mozaică din Republica Polonă – Legea din 20 februarie 1997;
▪ Comunitatea Mariavită Catolică din Republica Polonă – Legea din 20 februarie 1997;
▪ Comunitatea Mariavită Veche Catolică din Republica Polonă - Legea din 20 februarie 1997;
▪ Biserica Penticostală din Republica Polonă – Legea din 20 februarie 1997;
▪ Biserica Ortodoxă Pomoriană de rit Vechi – Decret prezidenţial din 22 martie 1928;
▪ Cultul Musulman din Republica Polonă – Legea din 21 aprilie 1936;
▪ Comunitatea Religioasă a Karaimilor
 din Republica Polonă – Legea din 21 aprilie 1936.
PORTUGALIA

▪ Demografie religioasă. Statistici naţionale.
Portugalia are o suprafaţă de 92.090 km2 şi, conform Institutului Naţional de Statistică (Instituto Nacional de Estatistica), populaţia statului se ridică la numărul de 10.281.794 locuitori.
Potrivit recensământului efectuat în anul 2011, din punct de vedere religios, populaţia se clasifică după cum urmează: 91,4% - romano-catolici, 3,2% - alţi creştini, 2,8% - fără religie, 2,5 % – nu răspund, 0,1% - alţii.

Mai mult de 80% din populaţia cu vârsta de peste 12 ani se identifică cu religia romano-catolică. Cultele care au mai puţin de 5% din populaţie sunt reprezentate de: protestanţi (diferite denominaţiuni) şi culte noncreştine (evrei, musulmani, hinduşi, budişti, taoişti şi alţii), existând, de asemenea, şi creştini-ortodocşi, numărul lor estimându-se la 200.000, provenind în mare parte din estul Europei, în special din Ucraina.

▪ Cadru legal
Constituţia Portugaliei
 conţine dispoziţii privind libertatea religioasă în două articole, şi anume:
"Art. 41

1. Libertatea de conştiinţă, de religie şi de cult este inviolabilă.

2. Nimeni nu poate fi persecutat, privat de drepturi sau scutit de obligaţiile ori îndatoririle civile datorită convingerilor sau practicilor sale religioase.

3. Nicio autoritate nu poate chestiona o persoană cu privire la convingerile sau practicile sale religioase, cu excepţia cazului când sunt colectate date statistice care nu pot fi identificate individual, nici nu va fi prejudiciat cineva pentru că a refuzat să răspundă.
4. Biserica şi comunităţile religioase sunt autonome faţă de stat şi sunt libere în organizarea şi în exercitarea funcţiilor lor şi ale cultului.

5. Este garantată libertatea învăţământului pentru orice cult şi folosirea mijloacelor de comunicare socială adecvate desfăşurării activităţii bisericilor.

6. Este garantat dreptul la obiecţie din motive de conştiinţă, astfel cum este prevăzut de lege".
"Art. 43

2. Statul nu este îndrituit să programeze educaţia şi cultura conform unei anumite orientări filozofice ... sau religioase.

3. Învăţământul public nu va fi confesional".

Legea nr. 16 din 22 iunie 2001 privind  libertatea religioasă garantează libertatea religioasă astfel:

„Libertatea de conştiinţă religioasă şi de cult este inviolabilă şi garantată tuturor, în conformitate cu Constituţia, Declaraţia Universală a Drepturilor Omului, dreptul internaţional şi cu prevederile prezentei legi." (art. 1)

"Toate bisericile şi cultele sunt egale în faţa legii." (art. 2)
"Cu toate acestea, Biserica Romano-Catolică are un loc privilegiat: „Concordatul dintre Sfântul Scaun şi Republica Portugheză – din 7 mai 1940, Protocolul Adiţional al aceluiaşi, din 15 februarie 1975, sunt în vigoare, cât şi legislaţia care se aplică bisericii catolice, nefiindu-le aplicabile prevederile prezentei legi referitoare la bisericile şi comunităţile religioase înregistrate în ţară”. (art. 58)
Alte prevederi includ: respectarea zilelor de sărbătoare ale diferitelor biserici şi culte (art. 14), dreptul de a nu executa serviciul militar obligatoriu dacă acest lucru contravine credinţei (art. 17), scutirea de taxe pentru organizaţiile religioase (art. 32).
"Funcţionarii care îşi desfăşoară activitatea pe bază de contract de muncă în agenţiile de stat şi alte instituţii publice, au dreptul, la cerere, să-şi suspende activitatea în zilele de sărbătoare ale bisericii sau cultului din care fac parte". (art. 14, alin. 1)
"În termeni generali, este protejat dreptul la obiecţia de conştiinţă privind serviciul militar." (art. 17, alin. 3)
"Comunităţile religioase înregistrate şi care au personalitate juridică sunt scutite de la plata oricărui impozit sau taxe generale pe cult." (art. 32, alin. 1)
Conform art. 34, pentru a se putea înregistra, o biserică sau cult religios  trebuie să prezinte Departamentului guvernamental competent următoarele documente: numele Bisericii sau cultului, care să fie diferit de al oricărei alte entităţi juridice de pe teritoriul Portugaliei; actul constitutiv; sediul central de pe teritoriul Portugaliei; scopurile religioase; detalii cu privire la patrimoniul cultului; modalitatea de constituire şi atribuţiile organelor de conducere; modalitatea de numire şi competenţele reprezentanţilor; membrii clerului
 şi competenţele acestora; modalitatea de desfiinţare (în cazul în care va avea loc);

ROMÂNIA

▪ Demografie religioasă. Statistici naţionale.
România are o suprafaţă de 238.391 km2 şi, conform Institutului Naţional de Statistică, în urma rezultatelor preliminare ale recensământului efectuat în anul 2011, populaţia stabilă a statului se ridica la 19.043.767 locuitori.
Potrivit aceloraşi rezultate, situaţia religioasă se prezintă după cum urmează: 85,9% - creştini ortodocşi, 6,1% - protestanţi, 5,3% - romano-catolici, 0,8% - greco-catolici, 0,12% - fără religie, 0,11% - atei şi 1,67% - religie nedeclarată.

▪ Cadru legal
Constituţia României prevede libertatea religioasă în cadrul Capitolului al II-lea, Art.29, alin.1-5:
"(1) Libertatea gândirii şi a opiniilor, precum şi libertatea credinţelor religioase nu pot fi îngrădite sub nicio formă. Nimeni nu poate fi constrâns să adopte o opinie ori să adere la o credinţă religioasă, contrare convingerilor sale. 
(2) Libertatea conştiinţei este garantată; ea trebuie să se manifeste în spirit de toleranţă şi de respect reciproc. 
(3) Cultele religioase sunt libere şi se organizează potrivit statutelor proprii, în condiţiile legii. 
(4) În relaţiile dintre culte sunt interzise orice forme, mijloace, acte sau acţiuni de învrăjbire religioasă. 
(5) Cultele religioase sunt autonome faţă de stat şi se bucură de sprijinul acestuia, inclusiv prin înlesnirea asistenţei religioase în armată, în spitale, în penitenciare, în azile şi în orfelinate".
Prevederile actualei Constituţii a României sunt similare cu cele ale altor constituţii democratice, deoarece ele oferă o bază juridică....adecvată pentru exercitarea libertăţii religioase şi pentru îndeplinirea optimă de către religie şi biserici a misiunii spirituale şi morale, dar şi pentru manifestarea lor în alte subsisteme ale societăţii
.
Legea 489/2006 privind libertatea religioasă şi regimul general al cultelor
Printre cele mai importante prevederi ale legii, sunt: 
· statul garantează dreptul fundamental la libertate de gândire, de conştiinţă şi religioasă. (art. 1, alin. 1),

· statul este neutru faţă de orice credinţă religioasă sau ideologie atee (art. 9, alin. 1)
În ceea ce priveşte calitatea de cult recunoscut de stat, aceasta se dobândeşte prin hotărârea Guvernului, la propunerea Ministerului Culturii şi Cultelor, de către asociaţiile religioase care prin activitatea şi numărul lor de membri, oferă garanţii de durabilitate, stabilitate şi interes public (Art. 17, alin. 1).

Conform art. 18, asociaţia religioasă care solicită recunoaşterea calităţii de cult, va formula o cerere în acest sens la Ministerul Culturii şi Cultelor, însoţită de următoarea documentaţie: 
· dovada că este constituită legal şi funcţionează neîntrerupt pe teritoriul României ca asociaţie religioasă de cel puţin 12 ani; 
· listele originale cuprinzând adeziunile unui număr de membri, cetăţeni români cu domiciliul în România, cel puţin egal cu 0,1% din populaţia României, conform ultimului recensământ; 
· mărturisirea de credinţă proprie şi statutul de organizare şi funcţionare, care să cuprindă: denumirea cultului, structura sa de organizare centrală şi locală, modul de conducere, administrare şi control, organele de reprezentare, modul de înfiinţare şi desfiinţare a unităţilor de cult, statutul personalului propriu, precum şi prevederile specifice cultului respectiv.

În condiţiile legii, statul român recunoaşte un număr de 18 culte religioase, după cum urmează:
▪ Biserica Ortodoxă Română;
▪ Expiscopia Ortodoxă Sârbă de Timişoara;
▪ Biserica Romano-Catolică;
▪ Biserica Română Unită cu Roma, Greco-catolică;
▪ Arhiepiscopia Bisericii Armene;
▪ Biserica Creştină Rusă de Rit Vechi din România;
▪ Biserica Reformată din România;
▪ Biserica Evanghelică din România;
▪ Biserica Evanghelică Lutherană din România;
▪ Biserica Unitariană din Transilvania;
▪ Uniunea Bisericilor Creştine Baptiste din România;
▪ Biserica Creştină după Evanghelie din România – Uniunea Bisericilor Creştine după Evanghelie din România;
▪ Biserica Evanghelică Română;
▪ Uniunea Penticostală – Biserica lui Dumnezeu Apostolică din România;
▪ Biserica Creştină Adventistă de Ziua a Şaptea din România;
▪ Federaţia Comunităţilor Evreieşti din România;
▪ Cultul Musulman;
▪ Organizaţia Religioasă "Martorii lui Iehova".
SLOVACIA

▪ Demografie religioasă. Statistici naţionale.
Republica Slovacă are o suprafaţă de 49.035 km2 şi, conform Statistical Office of the Slovak Republic, la recensământul din anul 2011, populaţia statului se ridica la 5.397.036 locuitori.
Potrivit aceluiaşi recensământ, situaţia din punct de vedere religios se prezintă după cum urmează: 62% - romano-catolici, 13,4% - fără religie, 10,6% - nu au răspuns, 5,9% - Confesiunea de la Augsburg, 3,8% - greco-catolici, 1,8% - Biserica Creştină  Reformată, 0,9% - creştini ortodocşi, 0,5% - alte religii în afară de cele menţionate, 0,3% - Martorii lui Iehova, 0,2% - Biserica Evanghelică Metodistă, 0,1% - adventişti, baptişti, 0,1% - evrei.

▪ Cadru legal
Constituţia Republicii Slovacia (adoptată la 1 septembrie 1992), reglementează libertatea religioasă în articolul 24 şi are următorul conţinut:
“1. Libertatea gândirii, a conştiinţei şi a credinţei religioase este garantată. Acest drept include, de asemenea, posiblitatea schimbării confesiunii sau a credinţei religioase. Orice persoană are dreptul de a nu mărturisi nicio confesiune sau credinţă religioasă. Orice persoană are dreptul de a-şi manifesta în mod public opiniile.

2. Orice persoană are dreptul de a-şi manifesta în mod liber religia sau credinţa, individual sau în comun, în particular sau în public, prin cult, prin îndeplinirea unor practici sau ritualuri religioase sau prin însuşirea învăţăturii pe care o propagă.

3. Bisericile şi asociaţiile religioase sunt independente de administraţia publică, în ceea ce priveşte constituirea organelor lor reprezentative, învestirea conducătorilor cultelor, învăţământul religios precum şi înfiinţarea instituţiilor corespunzătoare şi a altor instituţii religioase.

4. Condiţiile de exercitare a drepturilor prevăzute la alin. 1 - 3 nu pot fi restrânse decât prin lege, numai pentru măsuri necesare într-o societate democratică, în interesul ordinii publice sau pentru protejarea sănătăţii şi moralităţii publice sau a drepturilor şi libertăţilor celorlalţi”.

Textul trebuie coroborat şi cu art. 12 alin. (2) care prevede că „drepturile şi libertăţile fundamentale sunt garantate tuturor pe teritoriul Republicii Slovace, fără deosebire de sex, rasă, culoare, limbă, credinţă şi religie, opinie politică şi orice altă opinie, apartenenţă naţională sau etnică, de avere, de origine sau orice altă condiţie. Nimeni nu poate fi prejudiciat, nu poate fi favorizat sau defavorizat din aceste motive”.

Legea 201/2007 privind înregistrarea  bisericilor şi asociaţiilor religioase

Legea prevede condiţiile pe care trebuie să le îndeplinească o Biserică sau un cult religios pentru a putea fi înregistrat oficial, şi anume:
- are cel puţin 20.000 de membri adulţi care sunt cetăţeni sau au reşedinţa pe teritoriul Republicii Slovace (art. 11);
- cel puţin 20.000 de membri adulţi trebuie să dea o declaraţie pe propria răspundere prin care îşi exprimă sprijinul privind înregistrarea Bisericii sau cultului, declară că ştiu articolele de credinţă, declară că sunt conştienţi de drepturile şi obligaţiile pe care le au în calitate de membri; de asemenea, membrii trebuie să precizeze numele, prenumele, adresa completă a domiciliului stabil (art. 12).
Legea nr. 394/2000 privind bisericile şi asociaţiilor religioase înregistrate 
Legea prevede faptul că toate bisericile sunt egale în faţa legii (art. 1, alin. 2), iar statul recunoaşte numai acele biserici şi culte care sunt înregistrate (art. 1, alin. 4) şi cu care poate încheia acorduri de cooperare reciprocă (art. 1, alin. 5).

De asemenea, legea prevede o serie de 15 Biserici şi culte care sunt recunoscute de statul slovac, şi anume:
▪ Biserica Romano-Catolică din Republica Slovacă;
▪ Biserica Evanghelică-Confesiunea de la Augsburg din Republica Slovacă;
▪ Biserica Greco-Catolică din Republica Slovacă;
▪ Biserica Ortodoxă din Slovacia;
▪ Societatea Religioasă a Martorilor lui Iehova din Republica Slovacă;
▪ Biserica Evanghelică Metodistă, Districtul Slovacia;
▪ Biserica Adventistă de Ziua a Şaptea;
▪ Uniunea Baptistă din Republica Slovacă;
▪ Biserica Fraţilor din Republica Slovacă;
▪ Biserica Apostolică din Slovacia;
▪ Uniunea Centrală a Comunităţilor Mozaice din Repulica Slovacă.
▪ Biserica Veche Catolică din Slovacia;
▪ Biserica Cehoslovacă Husită din Slovacia;
▪ Biserica Creştină din Slovacia;
▪ Biserica Creştină Reformată din Slovacia;

Acordul de bază între Republica Slovacă şi Sfântul Scaun – Legea 326/2001
Recunoscând importanţa pe care Biserica Romano-Catolică a avut-o în constituirea poporului slovac, ca şi în dezvoltarea socială, culturală şi morală a acestuia, dar şi pentru faptul că religia majoritară a Slovaciei este cea romano-catolică, Republica Slovacă a decis încheierea unui Acord cu Sfântul Scaun. Acest Acord a fost semnat de ambele părţi, la Vatican, pe data de 24 noiembrie 2000, şi a fost ratificat în Slovacia prin Legea nr. 326/2001.

Potrivit art.1 din Acord, "Republica Slovacă şi Sfântul Scaun (denumite "Părţile") intră în acest acord cu scopul de a asigura dreptul la libera exercitare a obiecţiei de conştiinţă, în conformitatea cu art.7 din acord."
În art.2 alin.(1), "Republica Slovacă şi Sfântul Scaun recunosc viaţa omului, demnitatea umană şi sensul unei vieţi umane în căutarea binelui comun, ca cele mai mari valori universale ale omenirii, valori care necesită protecţie împotriva pierderii sau punerii lor în pericol".
De asemenea, în conformitate cu art.2 alin.(2), "Republica Slovacă şi Sfântul Scaun recunosc libertatea de conştiinţă cu privire la valorile prevăzute la alin.(1), precum şi dreptul fiecăruia de a-şi exercita în mod liber obiecţia de conştiinţă cu privire la aceste valori universale."
Legea nr. 250/2002 privind Parteneriatul Statului cu Bisericile şi Cultele înregistrat
La data de 11 aprilie 2002 autorităţile slovace au încheiat un parteneriat cu 11 Biserici şi culte, parteneriat ce a fost ratificat prin Legea nr. 250/2002.

Cele 11 Biserici şi culte care au semnat acest parteneriat au fost următoarele:
▪ Biserica Evanghelică-Confesiunea de la Augsburg
, din Slovacia;
▪ Biserica Creştină Reformată din Slovacia;
▪ Biserica Ortodoxă din Slovacia;
▪ Biserica Evanghelică Metodistă, Districtul Slovacia;
▪ Uniunea Baptistă din Republica Slovacă;
▪ Biserica Fraţilor din Republica Slovacă;
▪ Biserica Adventistă de Ziua a Şaptea;
▪ Biserica Apostolică din Slovacia;
▪ Uniunea Centrală a Comunităţilor Mozaice din Republica Slovacă;
▪ Biserica Veche Catolică din Slovacia;
▪ Biserica Husită Cehoslovacă din Slovaica.

Prin Legea nr. 250/2002, statul slovac a încercat să contrabalanseze Acordul încheiat cu Vaticanul în anul 2000 şi să ofere Bisericilor şi cultelor menţionate aceleaşi drepturi de care se bucură şi Biserica Romano-Catolică din Republica Slovacă, printre cele mai importante fiind:
· recunoaşterea Bisericilor şi cultelor semnatare ca entităţi libere, independente şi autonome, cu persoanalitate juridică proprie. (art. 1)
· protecţia proprietăţilor Bisericilor şi cultelor semnatare şi libertatea de acţiune a asociaţiilor acestora. (art. 3, alin. 3)
·  dreptul la zile de odihnă conform propriilor sărbători legale.(art. 9)
· dreptul de a înfiinţa şcoli confesionale cu acelaşi statut ca cele publice. (art. 13)
· dreptul de a săvârşi serviciile religioase în spitale, închisori, unităţi militare.(art. 14 şi art. 15)
SLOVENIA

▪ Demografie religioasă. Statistici naţionale.
Slovenia are o suprafaţă de 20.273 km2 şi, conform Statistical Office of the Republic of Slovenia, la data de 1 aprilie 2012, populaţia statului se ridica la 2.055.527 locuitori.
Situaţia religioasă se prezintă după cum urmează: 57,8% - romano-catolici, 15,7% - nu au dorit să răspundă, 10,1% - atei, 7,1% - nu ştiu, 3,5% - cred, dar nu aparţin niciunei religii, 2,4% - musulmani, 2,3% - creştini ortodocşi, 0,8% - evanghelici, 0,1% - alţi protestanţi, 0,1% - alţi creştini, 0,1% - credinţe orientale.

▪ Cadru legal
Constituţia Republicii Slovenia prevede libertatea religioasă în următoarele articole:
"Art. 7 - Statul şi comunităţile religioase sunt separate.

Comunităţile religioase se bucură de drepturi egale şi îşi desfăşoară activitatea în mod liber."
"Art.14 - În Slovenia, orice persoană are garantate drepturile şi libertăţile fundamentale, independent de originea naţională, rasă, sex, limbă, religie, convingeri politice sau alte convingeri, situaţie materială, naştere, educaţie, statut social sau alte circumstanţe personale.

Toţi sunt egali în faţa legii."
"Art.16 - Drepturile omului şi libertăţile fundamentale prevăzute de prezenta Constituţie pot fi, în mod excepţional, suspendate sau restricţionate temporar, în timpul unui război sau stării de urgenţă. Drepturile omului şi libertăţile fundamentale pot fi suspendate sau restricţionate numai pe durata unui război sau a stării de urgenţă numai în cazul în care măsurile adoptate nu creează inegalitate bazată exclusiv pe rasă, origine naţională, sex, limbă, religie, convingeri politice sau alte convingeri, situaţie materială, naştere, educaţie, statut social sau alte circumstanţe personale."
"Art.41 - Religia şi alte credinţe  pot fi practicate în mod liber în viaţa publică sau în cea privată.

Nimeni nu este obligat să-şi declare religia sau alte credinţe ori convingeri.

Părinţii au dreptul de a oferi copiilor lor o educaţie morală şi religioasă în conformitate cu convingerile lor. Orientarea religioasă şi morală a copiilor trebuie să fie adecvate pentru vârsta şi maturitatea lor şi în concordanţă cu libera lor conştiinţă, convingerile, credinţele religioase şi altele."
Legea  nr. 14/2007 privind libertatea religioasă
Potrivit art.2 din lege, statul garantează inviolabilitatea cu privire la libertatea religioasă în viaţa publică şi privată, libertatea de opţiune în ceea ce priveşte religia, precum şi dreptul de a refuza îndeplinirea anumitor obligaţii legale, dacă acestea intră în contradicţie cu credinţa religioasă a unei persoane, cu condiţia ca acest lucru să nu limiteze drepturile şi libertăţile altor persoane, în cazurile prevăzute de lege. 
Condițiile și procedurile legate de exercitarea dreptului la obiecția de conștiință sunt determinate de reglementări în domeniul apărării și a serviciului militar. 
De asemenea, nimeni nu poate fi obligat să devină sau să rămână membru al unei biserici sau comunităţi religioase, să participe sau să nu participe la ceremoniile religioase sau la alte forme de exprimare religioasă. 
Statul trebuie să asigure exercitarea fără probleme a libertăţii religioase.
Alte prevederi importante ale legii:
"Statul este neutru faţă de convingerile religioase şi nu trebuie să interfereze cu  problemele de natură religioasă." (art. 4, alin. 3)
"Statul respectă Bisericile şi comunităţile religioase şi stabileşte un dialog continuu şi deschis cu acestea pentru a dezvolta forme durabile de cooperare". (art. 5, alin. 2)
"Bisericile şi comunităţile religioase, indiferent dacă sunt sau nu înregistrate, îşi pot desfăşura activitatea în mod liber, dacă aceasta este în conformitate cu legislaţia în vigoare. Funcţionarea unui cult sau a unei comunităţi religioase nu trebuie să submineze ordinea şi morala publică." (art. 6, alin. 1, 2)
" Părinţii au dreptul de a-şi educa copiii în conformitate cu convingerile lor religioase. De asemenea, ei trebuie să respecte integritatea fizică şi psihică a acestora. Copiii au dreptul să-şi exprime liber opţiunea religioasă începând cu vârsta de 15 ani." (art. 10, alin.1 şi 2)
În condiţiile legii, drepturile de care se bucură o Biserică sau un cult înregistrat sunt următoarele: 

· pot încheia acorduri cu bisericile înregistrate sau alte comunităţi religioase (art. 21);
· au dreptul de a acorda asistenţă spirituală membrilor armatei, poliţiei, deţinuţilor, persoanelor aflate în spitale şi în instituţiile sociale (art. 22, 23, 24, 25);
· pot construi facilităţi care să deservească Bisericii sau cultului (art. 26);
· au dreptul de a primi ajutor financiar din partea statului (art. 27);
· clericii au dreptul de salariu şi de pensie (art. 28);
· au dreptul de a primi donaţii sau contribuţii de la persoane fizice şi juridice, precum şi de la organizaţii internaţionale religioase din care fac parte (art. 29).
SPANIA
▪ Demografie religioasă. Statistici naţionale.
Spania are o suprafaţă de 504.030 km2 şi, conform Institutului Naţional de Statistică (Instituto Nacional de Estadistica) la data de 1 ianuarie 2011, populaţia statului se ridica la numărul de 47.190.493 locuitori,
Nu există niciun recensământ religios oficial, de vreme ce Constituţia prevede că niciun cetăţean nu este obligat să răspundă la întrebări referitoare la propria sa religie. Oricum, religia majoritară este cea romano-catolică şi se bucură de o serie de privilegii din partea statului.

Diferitele entităţi religioase majoritare ale Spaniei şi-au declarat numărul de credincioşi după cum urmează:
a) Biserica Romano-Catolică – 35 milioane de credincioşi;

b) Federaţia Entităţilor Religioase Evanghelice – 1,2 milioane de creştini evanghelici şi protestanţi;
c) Comunitatea Islamică a Spaniei – 1,4 milioane de musulmani;

d) Federaţia Comunităţilor Evreieşti – 48.000 de membri.
▪ Cadru legal 
Constituţia Spaniei determină mai multe dimensiuni ale regimului constituţional al libertăţii religioase:
1. Libertatea religioasă se regăseşte reglementată în Constituţia acestui stat ca una din libertăţile fundamentale, în secţiunea  privind drepturile fundamentale şi libertăţile publice.

Astfel, articolul 16 garantează libertatea ideologică, religioasă şi de cult a persoanelor şi a comunităţilor, fără alte limitări decât cele necesare pentru menţinerea ordinii publice protejată de lege.

Din conţinutul acestui articol, se desprind următoarele dimensiuni ale libertăţii religioase:
- garantarea libertăţii religioase, cu corelativul ei, respectiv interzicerea oricări limitări în afară de cele care privesc menţinerea ordinii publice;
- garantarea caracterului confidenţial, prin interzicerea de a fi cineva obligat să-şi declare religia, ideologia sau credinţele;
- administraţiei publice îi revine misiunea de a ţine cont de credinţele religioase ale societăţii şi de a contribui la întreţinerea unor relaţii de cooperare ale Bisericii catolice cu celelalte confesiuni;
- inexistenţa unei religii de stat, nicio confesiune nu va avea un asemenea caracter.
- caracterului de religie dominantă al celei catolice.

2. O altă dispoziţie constituţională care are aplicabilitate în materie este cea care consacră principiul nediscriminării din raţiuni de naştere, rasă, religie, opinie sau orice altă condiţie sau circumstanţă personală sau socială (articolul 14).
3. O ultimă dispoziţie constituţională expresă în materie o reprezintă articolul 27 alin. 3, care dispune că puterile publice garantează dreptul părinţilor de a asigura copiilor lor formarea religioasă şi morală în acord cu propriile convingeri. 
Legea nr.7/1980 privind libertatea religioasă implementează prevederile constituţionale privind libertatea religioasă. Astfel, conform legii, nu există o religie de stat, statul garantează dreptul fundamental la libertatea religioasă şi de cult, iar credinţa nu constituie un motiv de discriminare (Art. 1). 
Tot prin Legea libertăţii religioase, sunt create diverse instrumente menite să asigure cooperarea dintre stat şi diversele comunităţi religioase. Primul instrument de acest tip constă în Registrul entităţilor religioase, gestionat de către Directoratul General al Afacerilor Religioase, din cadrul Ministerului Justiţiei. Înscrierea în Registru nu e automată: grupurile religioase trebuie să îndeplinească o serie de criterii, dintre care cel mai important este acela să dovedească existenţa „scopului religios". Înscrierea în registru conduce la obţinerea statutului legal de „confesiune religioasă”, statut care implică o serie de avantaje legale: astfel, confesiunile religioase obţin dreptul la identitate, pot deveni titulare ale dreptului de proprietate asupra bunurilor, obţin independenţa în ceea ce priveşte organizarea internă şi managementul de personal; de asemenea, confesiunile religioase beneficiază de scutiri fiscale, fiind asimilate, din punct de vedere legal, asociaţiilor caritabile sau non-profit. Mai mult decât atât, doar confesiunile religioase recunoscute ca atare pot desemna reprezentanţi la lucrările Comisiei pentru libertatea religioasă şi pot încheia acorduri de cooperare cu Guvernul spaniol.
Al doilea instrument, menit să asigure cooperarea dintre stat şi diversele comunităţi religioase, este reprezentat de Comisia pentru libertatea religioasă, înfiinţată în cadrul Ministerului Justiţiei şi compusă dintr-un număr egal de reprezentanţi ai Guvernului şi ai confesiunilor religioase, în special acele confesiuni a căror influenţă este „de notorietate” în Spania. Rolul Comisiei este unul consultativ, acela de a monitoriza aplicarea Legii libertăţii religioase, precum şi de a înainta diverse propuneri în legătură cu aceasta.
Al treilea instrument din seria celor menţionate constă în instituţionalizarea posibilităţii de a încheia acorduri de cooperare între Guvernul spaniol şi confesiunile religioase a căror influenţă este „de notorietate” în Spania. Această din urmă condiţie, „notorietatea”, este interpretată mai degrabă istoric, ca vechime a comunităţii religioase respective: astfel, cu toate că Martorii lui Iehova sunt mai numeroşi decât membrii comunităţilor evreieşti şi musulmane, Guvernul spaniol a încheiat acorduri cu acestea din urmă, dar nu şi cu Martorii lui Iehova. Acordurile stabilesc un regim de parteneriat între stat şi confesiunile religioase respective, regim care implică drepturi şi obligaţii reciproce.
Statutul privilegiat al Bisericii Catolice în Spania a fost atenuat de încheierea de către Guvernul spaniol (în 1992) a trei acorduri de cooperare
, cu următoarele confesiuni religioase: evanghelică, iudaică şi islamică. Astfel, aceste trei comunităţi au dobândit un statut similar cu cel al comunităţii catolice, în ceea ce priveşte autonomia faţă de stat şi regimul scutirilor fiscale. Cu toate acestea, comunitatea catolică rămâne privilegiată: aceasta beneficiază de finanţare publică, fie directă, prin posibilitatea acordată contribuabilului de a opta, in anumite limite, pentru direcţionarea contribuţiilor lui către Biserica Catolică (alternativ, către stat, pentru scopuri sociale sau culturale), fie indirectă, prin retribuirea de către stat a activităţilor sale sociale. 
SUEDIA
▪ Demografie religioasă. Statistici naţionale.
Regatul Suediei are o suprafaţă de 449.964 km2 şi, conform Statistics Sweden, la data de 30 iunie 2012, populaţia statului se ridica la numărul de 9.514.406 locuitori.
Potrivit unui studiu realizat de Federaţia Mondială a Luteranilor (The Lutheran World Federation), în anul 2011 Biserica Luterană a Suediei avea un număr de 6.589.769 credincioşi.

Printre celelalte culte care totalizează în jur de 5%, sau chiar mai puţin din numărul total al populaţiei, se numără: Biserica Penticostală, Biserica Misionară, Martorii lui Iehova, mormoni, musulmani (între 450.000-500.000), evrei (9.000) etc.

În Suedia există şi comunităţi creştin-ortodoxe şi romano-catolice, ai căror membri provin din rândurile imigranţilor, dar numărul lor este foarte mic.

▪ Cadru legal
Suedia are o Constituţie scrisă care statuează regulile pentru implementarea deciziilor politice. 
Dar, în loc de un document, Suedia are patru legi fundamentale: 
- Legea privind regimul de guvernare, intrată în vigoare la 1 ianuarie 1975,
- Legea privind succesiunea, din 1810, 
- Legea privind libertatea presei, din 1949,

- Legea fundamentală privind libertatea de expresie, din 1992. 

Aceste legi servesc ca bază pentru actul de guvernare şi protejează drepturile şi libertăţile cetăţeneşti.

Libertatea religioasă este prevăzută la Capitolul al II-lea , art.1 şi art.2 din Instrumentul de guvernare:
 "Tuturor cetăţenilor le vor fi garantate următoarele drepturi şi libertăţi în relaţia lor cu instituţiile publice:[...] libertatea de practicare a religiei, fie individual sau împreună cu alţii.
Toţi cetăţenii vor fi protejaţi în relaţiile lor cu administraţia publică împotriva constrângerii de a-şi face cunoscute opiniile politice, religioase. În plus, ei vor fi protejaţi în relaţiile lor cu administraţia publică, împotriva oricărei constrângeri de a aparţine oricărei comunităţi religioase".

Actul privind Biserica Suediei din 26 noiembrie 1998
Biserica Suediei este o comunitate religioasă evanghelică, lutherană organizată sub forma parohiilor şi a diocezelor. (art.1)
Biserica Suediei este o biserică naţională deschisă, datorită unei organizări democratice  şi a activităţilor desfăşurate la nivel naţional de Ministerul de resort. (art.2)
Biserica Suediei poate dobândi drepturi, îşi poate asuma obligaţii şi se poate constitui ca parte în faţa unei instanţe sau a altei autorităţi. Parohiile, confederaţiile parohiilor şi diocezele Bisericii Suediei au toate aceleaşi drepturi în mod individual. (art.3)
Legea nr. 289/1999 stabileşte modificarea raporturilor dintre Biserica Suediei şi Statul suedez, în sensul că biserica se separă de stat de la data de 1 ianuarie 2000. Astfel, Biserica Suediei intră în aceeaşi categorie cu bisericile şi cultele recunoscute de stat.

UNGARIA

▪ Demografie religioasă. Statistici naţionale.
Ungaria are o suprafaţă de 93.030 km2 şi, conform datelor preliminare oferite de Oficiul Central de Statistică al Ungariei (Hungarian Central Statistical Office), în urma recensământului din anul 2011, populaţia statului se ridica la numărul de 9.982.000 locuitori.
Date oficiale cu privire la reprezentarea religioasă se prezintă după cum urmează: 51,9% - romano-catolici, 19,5% - protestanţi, 14,5% - fără religie, 10,1% - nu şi-au declarat apartenenţa religioasă, 2,6% - greco-catolici, 0,2% - alţi creştini, 0,1% - creştini ortodocşi, 0,1% - evrei şi 0,1% - alte religii.

▪ Cadru legal
Constituţia Republicii Ungaria
prevede libertatea religioasă în următoarele articole:
"Art. VII

1. Orice persoană are dreptul la libertatea de gândire, de conştiinţă şi de religie. Acest drept include libertatea de a alege sau de a schimba religia sau convingerea religioasă, precum şi libertatea de a manifesta sau nu religia sau convingerea religioasă, individual sau împreună cu alţii, atât în mediu public cât şi în mediu privat, prin învăţătură, practici religioase, cult şi îndeplinirea ritualurilor religioase.

2. În Republica Ungară biserica funcţionează separat de stat. Bisericile sunt independente.

3. Normele detaliate privind bisericile sunt stabilite prin lege organică."
"Art. XV

1. Republica Ungară asigură tuturor persoanelor respectarea drepturilor fundamentale, fără nicio discriminare pe motive de rasă, culoare, sex, dizabilitate, limbă, religie, opinie politică, origine naţională sau socială, situaţie patrimonială, naştere sau de altă natură."
Legea IV/1990 privind libertatea de conştiinţă stipulează faptul că religia şi convingerile religioase nu constituie un subiect de discriminare sau de privilegii în exercitarea drepturilor.
Legea C/2011 privind dreptul la libertatea de conştiinţă şi de religie, precum şi cu privire la statutul juridic al bisericilor, cultelor şi comunităţilor religioase

Potrivit acestei legi mai sunt recunoscute oficial doar 14 biserici din cele peste 100 funcționale.

Conform dispoziţiilor legale, pentru ca o adunare de credincioși să se constituie într-o biserică este nevoie să își declare credința și activitățile religioase și să prezinte dovada a 20 de ani de activitate și funcționare, conform structurii și regulamentelor interioare. 

Printre comunitățile religioase rămase în afara recunoașterii legii sunt creștinii metodiști, budiștii sau musulmanii
.

http://noticias.juridicas.com/base_datos/Admin/lo7-1980.html
https://www.boe.es/buscar/doc.php?id=BOE-A-1992-24853
http://www.boe.es/diario_boe/txt.php?id=BOE-A-1992-24854
http://www.boe.es/diario_boe/txt.php?id=BOE-A-1992-24855
SUEDIA

http://www.state.gov/j/drl/rls/hrrpt/2011humanrightsreport/index.htm#wrapper
http://www.scb.se/Pages/Product____25799.aspx
http://www.riksdagen.se/en/Documents-and-laws/Laws/The-Constitution/
http://www.sst.a.se/download/18.4c1b31c91325af4dad3800015541/Act+on+Church+of+Sweden+Act.pdf
UNGARIA

http://www.ksh.hu/?lang=en
http://www.ksh.hu/nepszamlalas/?lang=en
http://www.kormany.hu/download/3/ab/30000/Alapt%C3%B6rv%C3%A9ny_franciaja.pdf
http://lawreview.byu.edu/archives/2002/2/sch11.pdf
http://washington.kormany.hu/download/e/64/10000/Act%20C%20of%202011%20on%20the%20Right%20to%20Freedom%20of%20Conscience%20and%20Religion.pdf
***

"Libertatea religioasă în Uniunea Europeană" – Sorin Dan Damian, Editura Ars Docendi, Universitatea din Bucureşti, 2012.

  "Libertatea credinţelor religioase" – prof.univ.dr. Verginia Vedinaş, Editura Lumina Lex, Bucureşti, 2003.

"Libertatea religioasă în lumea contemporană" – Ilie Fonta, Institutl Român pentru Drepturile Omului, Bucureşti, 1994.

"Standardele şi politicile europene în materia libertăţii religioase"  -  studiu documentar- Direcţia studii şi documentare legislativă, 2004.
� Ilie Fonta – Libertatea religioasă în lumea contemporană, op. cit., p. 40


� � HYPERLINK "http://cssas.unap.ro/ro/pdf_studii/rolul_religiei_in_constructia_viitoarei_europe.pdf" ��http://cssas.unap.ro/ro/pdf_studii/rolul_religiei_in_constructia_viitoarei_europe.pdf�





�Mormon este un � HYPERLINK "http://ro.wikipedia.org/wiki/Profet" \o "Profet" �profet� central din � HYPERLINK "http://ro.wikipedia.org/wiki/Cartea_lui_Mormon" \o "Cartea lui Mormon" �Cartea lui Mormon�. Mormon sau � HYPERLINK "http://ro.wikipedia.org/wiki/Mormoni" \o "Mormoni" �mormoni� este de asemenea un termen general folosit pentru a desemna membrii Mișcării Sfinților din Zilele din Urmă și cel mai des se referă la grupul inițial, � HYPERLINK "http://ro.wikipedia.org/wiki/Biserica_lui_Isus_Hristos_a_Sfin%C8%9Bilor_din_Zilele_din_Urm%C4%83" \o "Biserica lui Isus Hristos a Sfinților din Zilele din Urmă" �Biserica lui Isus Hristos a Sfinților din Zilele din Urmă�. Termenul a derivat de la � HYPERLINK "http://ro.wikipedia.org/wiki/Cartea_lui_Mormon" \o "Cartea lui Mormon" �Cartea lui Mormon�, un text religios pe care � HYPERLINK "http://ro.wikipedia.org/wiki/Joseph_Smith" \o "Joseph Smith" �Joseph Smith�, Jr. � HYPERLINK "http://ro.wikipedia.org/wiki/1830" \o "1830" �1830� pretindea că l-a tradus din scrieri antice, scrieri ce conțineau o � HYPERLINK "http://ro.wikipedia.org/wiki/Istorie" \o "Istorie" �istorie� a locuitorilor din vechime a Americilor și care au fost adunate de un profet ce se numea Mormon. Deși mulți oameni consideră Mișcarea Sfinților din Zilele din Urmă ca fiind o ramură a Protestantismului, mormonii nu se consideră a fi � HYPERLINK "http://ro.wikipedia.org/wiki/Protestantism" \o "Protestantism" �protestanți� și nici nu se consideră parte a niciunei ramuri majore a Creștinătății, dar se consideră Creștini devotați și consideră Cartea lui Mormon a fi "Un alt testament al lui Isus Hristos".


� Credința Bahá'í este o religie monoteistă fondată de Mírzá Husayn-'Alí Núrí cunoscut sub numele de � HYPERLINK "http://ro.wikipedia.org/wiki/Bah%C3%A1%27u%27ll%C3%A1h" \o "Bahá'u'lláh" �Bahá'u'lláh� (în � HYPERLINK "http://ro.wikipedia.org/wiki/Limba_arab%C4%83" \o "Limba arabă" �limba arabă�: Slava lui Dumnezeu) în � HYPERLINK "http://ro.wikipedia.org/wiki/Secolul_al_XIX-lea" \o "Secolul al XIX-lea" �secolul al XIX-lea� în � HYPERLINK "http://ro.wikipedia.org/wiki/Persia" \o "Persia" �Persia�. Numărul bahá'í-lor din lume este de aproximativ 6 milioane, fiind răspândiți în peste 200 de țări din toată lumea. În multe din orașele mari ale lumii se află așezăminte Baha'i, chiar temple . Conform învățăturilor Bahá'í, evenimentele religioase din istorie sunt văzute ca un proces educațional evolutiv pentru omenire, prin intermediul mesagerilor lui Dumnezeu. Aceștia sunt numiți Manifestări ale lui Dumnezeu. � HYPERLINK "http://ro.wikipedia.org/wiki/Bah%C3%A1%27u%27ll%C3%A1h" \o "Bahá'u'lláh" �Bahá'u'lláh� este văzut ca cel mai recent, dar nu ultimul dintre aceștia. El a pretins că este așteptatul Salvator al lumii și Învățătorul prevestit în � HYPERLINK "http://ro.wikipedia.org/wiki/Cre%C8%99tinism" \o "Creștinism" �Creștinism�, � HYPERLINK "http://ro.wikipedia.org/wiki/Islamism" \o "Islamism" �Islamism�, � HYPERLINK "http://ro.wikipedia.org/wiki/Hinduism" \o "Hinduism" �Hinduism�, � HYPERLINK "http://ro.wikipedia.org/wiki/Budism" \o "Budism" �Budism�, și în alte religii, și misiunea lui era să stabilească o bază fermă pentru unitate în întreaga lume și să inaugureze o eră de pace și justiție, în care Bahá'íi cred că inevitabil va veni.


� � HYPERLINK "http://www.kbs-frb.be/index.aspx?langtype=2060" ��http://www.kbs-frb.be/index.aspx?langtype=2060�





� Potrivit  legii, în ceea ce priveşte statutul, acesta trebuie să conţină următoarele elemente:


numele, care trebuie să fie diferit de numele oricărei alte entităţi religioase legale care îşi desfăşoară activitatea pe teritoriul Republicii Cehe şi diferit faţă de numele oricărei alte entităţi religioase legale care a fost deja înregistrată; misiunea, împreună cu principalele articole de credinţă; sediul central; detalii cu privire la numirea autorităţilor executive alese care acţionează în numele Bisericii sau asociaţiei religioase pe teritoriul Republicii Cehe, inclusiv metodele de alegere şi perioada mandatului; datele personale ale membrilor autorităţii executive; structura organizatorică, tipurile de organe administrative şi alte instituţii; modalitatea de numire şi de revocare a clerului; modalitatea de adoptare a statutului şi modalitatea de introducere a amendamentelor ulterioare; detalii referitoare la relaţia cu alte Biserici şi societăţi religioase situate în afara Republicii Cehe; principiile de management financiar, inclusiv mijloacele de obţinere a finanţării; mijloacele de dizolvare; drepturi şi obligaţiile membrilor.





� Biserica Maronită este o biserică orientală de rit sirian, aflată în deplină comuniune cu � HYPERLINK "http://ro.wikipedia.org/wiki/Biserica_Catolic%C4%83" \o "Biserica Catolică" �Biserica Catolică�. Numele complet al Bisericii Maronite este Unica Biserică Dreptcredincioasă Catolică-Caldee Maronită a Melkiților. Limba liturgică a maroniților este siriana. Biserica Maronită este una din cele mai vechi comunități religioase din � HYPERLINK "http://ro.wikipedia.org/wiki/Liban" \o "Liban" �Liban�.





� A fost adoptată la 5 iunie 1953


� � HYPERLINK "http://cssas.unap.ro/ro/pdf_studii/rolul_religiei_in_constructia_viitoarei_europe.pdf" ��http://cssas.unap.ro/ro/pdf_studii/rolul_religiei_in_constructia_viitoarei_europe.pdf�





� Cf. U.S.Department of State, 2010, Germany


� Roman Herzog – prefaţă la lucrarea Loi fondamentale pour la Republique Federale D’Allemagne, publié par l’Office de presse et d’information du guvernement fédéral, Bonn, 1994, p. 3


� Cf. U.S.Department of  State, 2011, Greece.





� Cf. U.S.Department of State, 2011, Italy


� Prof. Dr. Letizia Fiorilo dello Russo – La Constitution, garant des droits et des libertés democrtiques, în lucrarea colectivă Les droits de l’Homme, Dimension spirituelle et action civique, lucrare care reuneşte comunicările prezentate la Simpozionul Internaţional de la Iaşi din 22-24 septembrie 2000, apărută sub egida Institutului român pentru Drepturile Omului şi ale Agenţiei Interguvernamentale pentru Francofonie, p. 41


� � HYPERLINK "http://www.gro-scotland.gov.uk/" ��http://www.gro-scotland.gov.uk/�


� � HYPERLINK "http://www.nisra.gov.uk/" ��http://www.nisra.gov.uk/�


� � HYPERLINK "http://www.britsocat.com/Home" ��http://www.britsocat.com/Home�


� Texte reproduse din Ilie Fonta – op. Cit., p. 98, 99


� În Ucraina,Polonia si Lituania exista circa 5.000 de karaimi,o populatie care vorbeşte un dialect tătăresc amestecat si cu elemente ebraice.


� Adoptată la data de 2 aprilie 1976


� Clerul este un termen generic ce desemnează ierarhia formală dintr-o anumită � HYPERLINK "http://ro.wikipedia.org/wiki/Religie" \o "Religie" �religie�.


� Ilie Fonta – Principalele aspecte ale relaţiilor de stat – culte religioase în România, în Revista „Drepturile Omului”, nr. 4/1994, p. 26


� Confesiunea de la Augsburg este un document de bază al doctrinei luterane, avându-l ca principal autor pe Philipp Melanchthon. A fost prezentat împăratului Carol V la Dieta de la Augsburg, pe 25 iunie 1530. Avea ca scop apărarea învăţăturilor luterane împotriva interpretărilor eronate şi oferea un document teologic care putea fi acceptat de romano-catolici. Era format din 28 de articole care rezumau doctrina luterană şi prezentau abuzurile apărute în cadrul creştinismului occidental de-a lungul timpului. Documentul original a rămas o lucrare de referinţă pentru luterani şi unele biserici reformate acceptă chiar o variantă puternic revizuită, a lui Melanchthon. Tradus în engleză în 1536, documentul a stat la baza redactării celor 39 de Articole ale Bisericii Angliei şi a celor 25 de Articole ale cultului metodist.





� Pe data de 10 noiembrie 1992, statul a încheiat un număr de trei Acorduri cu Federaţia Comunităţilor Religioase Evanghelice din Spania, Federaţia Comunităţilor Evreieşti din Spania şi cu Comunitatea Islamică din Spania, prin care aceste comunităţi aveau ca zile libere, zilele de vineri după-amiază şi toată ziua de sâmbătă. Cele trei acorduri s-au constituit ca anexe la:


Legea nr.24/1992 din 10 noiembrie pentru aprobarea Acordului de cooperare dintre Stat şi Federaţia Comunităţilor Religioase Evanghelice din Spania;


Legea nr. 25/1992 din 10 noiembrie pentru aprobarea Acordului de cooperare dintre Stat şi Federaţia Comunităţilor Evreieşti din Spania;


Legea nr.26/1992 din 10 noiembrie pentru aprobarea Acordului de cooperare dintre Stat şi Comunitatea Islamică din Spania.





�A fost adoptată la 25 aprilie 2011 şi a intrat în vigoare la 1 ianuarie 2012


� A intrat în vigoare la 1 ianuarie 2012


�Legea a fost deja criticată de organizațiile internaționale pentru apărarea libertății religioase.Dincolo de critici, ea este apreciată însă pentru că face curățenie între organizațiile care pretind că sunt biserici sau sunt doar paravane pentru afaceri sau pentru scutiri de taxe.  Legea va recunoaște doar bisericile care au activitate religioasă efectivă și nu cele care desfășoară activități de management, lobby, servicii psihologice sau parapsihologice, medicale sau de altă natură nereligioasă.

